Isu Jet Menjadikan Najib Terus Lemas Dan Tenggelam Walaupun Banjir Kian
Surut

Kepulangan Najib Razak secara tergesa-gesa daripada Hawaii setelah berita dan gambarnya bermain golf dengan Barack Obama yang kemudian menjadi kritikan ramai, di ketika banjir kian melanda, sama-sekali tidak menjadikan imejnya di mata rakyat bertambah baik.
Walaupun kepulangannya terus ke Kota Bharu untuk meninjau suasana banjir dan kemudian diikuti dengan pengumuman bantuan RM500 juta serta kesediaan meluangkan lebih banyak masa ke negeri-negeri yang ditimpa musibah agak disambut baik, terdedahnya banyak perkara di sebalik itu menjadikan beliau terus menjadi kecaman ramai.
Perkara yang paling menjadi perbualan ialah mengenai kepulangannya bersendirian ke tanahair sedangkan beliau dikatakan pergi bercuti ke Hawaii bersama isteri dan lain-lain ahli keluarganya.
Ramai yang bertanya di mana Rosmah Mansor yang sebelum ini pernah menyatakan isteri-isteri pemimpin haruslah berkorban dan meluangkan banyak masa membantu suami masing-masing?
Najib kemudian dilaporkan menaiki  pesawat komersial daripada Hawaii ke Hong Kong, manakala daripada Hong Kong ke Kota Bharu pula, beliau dijemput oleh jet khas milik TUDM.
Keadaan ini bukan saja melibatkan kos penerbangan yang jadi berganda, tetapi segera menimbulkan persoalan, kenapakah pesawat khas yang membawanya ke Hawaii itu ditinggalkan di AS dan Najib sendiri menjadi begitu “budiman” sanggup menaiki pesawat komersial ke Hong Kong?
Kenapakah jet khas untuk Perdana Menteri itu ditinggalkan dan siapakah pula yang menggunakannya di AS itu?
Walaupun pejabat Perdana Menteri kemudian ada menjelaskan bahawa pesawat khas itu ditinggalkan di AS kerana mengalami masalah teknikal dan bukannya digunakan oleh mana-mana ahli keluarga Najib, apa yang didedahkan di alam maya kemudian lebih mengejutkan.
Sesiapa yang mempunyai capaian internet dan melayari FlightRadar24 dan kemudian menaip 9M-NAA iaitu nombor pendaftaran pesawat khas yang membawa Najib ke Hawaii untuk bercuti sebelum ini, pasti mendapati bahawa jet itu sebenarnya tidak duduk diam di AS, sebaliknya banyak bergentayangan di udara.
Daripada Hawaii, ia didapati bergerak ke Indianapolis, dari sana pula bergerak sebanyak dua kali ke Los Angelas, kemudian ke New York, London dan pagi tadi dikesan di Dubai. Terbaru pula, FlighhtRadar24 mengesan pesawat itu berada di Bangkok dan dipercayai dalam perjalanan pulang ke Kuala Lumpur.
Timbul persoalan, siapakah yang sedang  meriah menggunakan jet itu sedangkan Najib sedang berada di dalam negara?
Jika benar penjelasan Pejabat Perdana Menteri bahawa pesawat itu mengalami masalah teknikal, sudah tentulah selepas ia dibaiki,  ia terus dibawa balik ke Malaysia dan bukannya singgah di Indianapolis, Los Angelas, New York, London dan Dubai?
Sehingga tiada penjelasan daripada mulut Najib sendiri mengenai pesawat itu, ia bagaikan membunuh semua pengorbanan Perdana Menteri sanggup pulang segera ke tanahair, meluangkan banyak masa dengan mangsa banjir dan memberikan peruntukan sebanyak RM500 juta.
Bahana daripada penggunaan jet ini lebih besar dan menjadikan kerja keras serta pengorbanan Najib sia-sia saja.
Selain itu, kunjungan Najib ke beberapa negeri meninjau keadaan banjir turut diselebungi pelbagai adegan yang menyebabkan imej dan prestasinya terus dipertikaikan.
Di Perak, melalui rakaman video yang tersebar luas di media sosial, Najib didapati meminta jurugambar merakam gambarnya bersama pemimpin lain, termasuk Zambry Abdul Kadir, di tahap ke dalaman sehingga paras paha untuk siaran media.
Ia menunjukkan seolah-olah Najib mahu memperlihatkan beliau sedang berada di paras air yang dalam secara natural dengan keprihatinan yang luar biasa, sedangkan ia sebenarnya rakaman yang diminta-minta atau lakonan saja.
Kemudian daripada itu, gambar dua orang lelaki sedang membukakan kasutnya turut menjadi viral dan kecaman ramai dan dikaitkan dengan kedudukannya sebagai pemimpin bangsawan.
Di Kelantan pula, ketika beliau sedang menggaul makanan di dalam kawah yang sedang dimasak untuk mangsa-mangsa banjir, turut didapati tiada api dibawahnya dan mungkin makanan itu sudah pun siap dimasak ketika itu.
Sekali lagi Najib didapati seperti sedang berlakon rupanya.
Setelah dikecam kerana pergi bercuti ke Hawaii ketika banjir mula melanda dan kemudian pulang tergesa-gesa setelah gambarnya bermain golf tersebar luas, Najib tentulah mengharapkan kepulangannya bukan saja menunjukkan jiwa pemimpinnya yang sejati tetapi juga untuk memulihkan imejnya yang menjadi kecaman ramai itu.
Namun, malangnya isu jet yang terus menjadi bualan ramai dan beberapa insiden  “lakonan” yang dilakukannya ketika banjir, menjadikan Najib sebenarnya makin lemas dan tenggelam dalam mempertahankan karier dan masa depannya walaupun banjir kian surut di seluruh negara.
Hari-hari yang mendatang dan sehingga pilihanraya akan datang, kekal menjadi detik-detik yang memeritkan bagi Najib. (SH
02/01/2015
)
Petikan daripada FlightRadar24…
Gambar ini turut menjadi kecaman ramai…
Mana apinya…

0

0

votes
Article Rating
Kongsikan artikel ini


Najib Di Thailand, Kenapa Pergi Senyap-Senyap?

Melalui laman sosial Facebook dan Twitter milknya, Najib Razak menulis pagi tadi bahawa beliau kini berada di Thailand setelah mengadakan perbincangan dengan rakan sejawatnya, Perdana Menteri negara itu, Jenderal Prayuth Chan-ocha semalam.
Perbincangan itu dikatakan berkaitan banjir serta menyampaikan ucapan terima kasih kepada rakan sejawatannya itu atas sumbangan yang dihulurkan bagi membantu mangsa banjir di Malaysia.
Katanya lagi, mereka juga bertukar pandangan tentang langkah pemulihan dan pengalaman Thailand dalam menghadapi bencana banjir.
Kali terakhir Najib dilihat berada di dalam negara ialah pada malam tahun baru di mana beliau berada di sebuah masjid di Pengkalan Kubur, Kelantan. Selepas itu, berita mengenainya senyap begitu saja dan tiada sesiapa tahu ke mana beliau menghilang.
Beradanya Najib di Thailand dan mengadakan pertemuan dengan Perdana Menteri Thailand hanya diketahui kerana hebahan yang dilakukan sendiri oleh Perdana Menteri melalui laman sosial miliknya. Jika tidak, mungkin ramai yang menyangka beliau berehat saja di Seri Perdana setelah menghabiskan banyak masa meninjau mangsa banjir di seluruh negara hampir seminggu sebelum ini.
Kenapa Najib pergi ke Thailand secara senyap-senyap? Adakah ia lawatan rasmi, kunjungan peribadi atau menyambung percutian di Hawaii yang tergendala sebelum ini?
Kalau lawatan rasmi, siapa anggota rombongannya dan kenapa tiada wartawan ikut serta dan tiada juga laporan berita mengenai pemergiannya itu sedangkan yang ditemuinya adalah Perdana Menteri Thailand?
Mengapa juga tiada gambar Najib bersama Perdana Menteri Thailand sedangkan sebelum ini beliau amat gemar memuat-naik gambarnya bersama pelbagai personaliti di media sosial miliknya?
Jika bercuti pula, kenapa dilakukan secara sembunyi dan tidak diketahui oleh sesiapa? Jika dimaklumkan, sama ada kerana lawatan rasmi atau bercuti, tentu ramai yang ingin menghantar dan mencium tangannya di lapangan terbang.
Sebelum ini, pemergian Najib bercuti ke Hawaii juga dilakukan secara rahsia dan ia hanya diketahui ramai apabila gambarnya bermain golf bersama Presiden Amerika, Barack Obama didedahkan oleh media antarabangsa.
Pemergian Najib ke Thailand dan mengadakan pertemuan dengan rakan sejawatannya tiadalah apa-apa yang istimewanya jika tidak diketahui pesawat khas yang membawanya ke Hawaii sebelum ini, turut sedang singgah di Bangkok ketika ini.
Melalui laporan laman penjejak pesawat, FlightRadar 24, pesawat khas kerajaan dengan nombor pendaftaran 9M-NAA itu yang ditinggalkan ketika Najib kembali sendirian untuk meninjau keadaan banjir dalam negara, dilaporkan terbang daripada Hawaii – Indianapolis – Los Angelas – New York – London – Dubai dan destinasi terakhirnya dikesan semalam ialah di Bangkok, Thailand.
Sejak itu, timbul percakapan bahawa jet itu sedang digunakan oleh isterinya, Rosmah Mansor yang tidak kembali bersama-sama dengan Najib untuk meninjau suasana banjir sebelum ini.
Apabila FlightRadar24 mengesan jet itu singgah di Bangkok, ramai yang tertanya-tanya siapakah yang sedang menggunakannya dan apa yang dilakukannya di ibu negara Thailand itu?
Tetapi apabila pagi tadi Perdana Menteri sendiri memaklum beliau berada di Thailand selepas mengadakan pertemuan dengan Perdana Menteri Thailand, teka-teki orangramai mengenai kehilangan Najib sejak dua hari lalu, misteri jet singgah di Bangkok dan segala hal berkaitan dengannya bagaikan sudah mula terjawab.
Cuma timbul persoalan, apakah perancangan Najib pergi ke Thailand sudah lama dilakukan atau semata-mata untuk “menjemput” pesawat khasnya di Bangkok dan kemudian kembali ke dalam negara menaiki jet mewah itu bersama-sama isteri dan ahli keluarganya yang lain?
Mungkinkah pertemuan dengan Perdana Menteri Thailand juga baru saja dirancang, seiring dengan kebetulan beliau mahu pergi ke negara itu?
Dengan Najib sendiri mengesahkan beliau berada di Thailand dan jet 9M-NAA juga “kebetulan”  berada di negara itu, janganlah terperanjat jika kembalinya ke dalam negara dalam waktu yang singkat ini, orang pertama yang melangkah keluar daripada jet itu nanti ialah Najib sendiri.
Mungkin juga media akan dijemput secara besar-besaran untuk merakam gambarnya keluar daripada jet bagi membuktikan selama ketiadaannya, tiada sesiapa selainnya menggunakan jet itu. (SH
03/01/2015
)

0

0

votes
Article Rating
Kongsikan artikel ini


Sudah Sampai Masanya Rosmah Perlu Diberi Kelayakan Guna Jet, Sama
Seperti PM Dan TPM

Sejak Najib Razak mengambil alih kepimpinan negara pada 2009, sudah banyak kali isu penggunaan jet kerajaan oleh isteri Perdana Menteri, Rosmah Mansor timbul dan menjadi percakapan ramai.
Suatu ketika dahulu, penggunaan jet itu menjadi pertikaian apabila Rosmah didapati menggunakannya semasa menghadiri suatu program di Dubai bersama beberapa isteri menteri kabinet.
Beberapa penggunaan lain  jet itu oleh Rosmah sama ada untuk kunjungan ke luar negara mahu pun perjalanan dalam negara, sentiasa saja menjadi bualan, pertikaian dan berita hangat di media-media.
Di Parlimen juga, kos perbelanjaan penggunaan jet oleh Rosmah   yang melibatkan ratusan ribu ringgit wang rakyat turut pernah menjadi pertanyaan Ahli-Ahli Parlimen dan mereka mempertikaikan kelayakan isteri Perdana Menteri menggunakan kemudahan eksklusif itu.
Pendek kata, isu penggunaan jet oleh Rosmah sentiasa saja diperkatakan salah atau benarnya meskipun isteri Perdana Menteri dikatakan mendapat kebenaran khas daripada Kabinet atau pun daripada Najib sendiri selaku Perdana Menteri.
Kali ini, penggunaan jet oleh Rosmah kembali hangat apabila Najib yang sedang bercuti dan selepas bermain golf bersama Barack Obama di Hawaii didapati pulang sendirian untuk meninjau suasana banjir dalam negara dan meninggalkan pesawat khas itu di AS.
Ia segera menimbulkan andaian bahawa jet itu adalah untuk kegunaan Rosmah, apatah lagi ia dikesan melalui FlightRadar24 turut berkeliaran di ruang udara Indianapolis, Los Angelas, New York, Dubai dan Bangkok dan dipercayai sedang dalam perjalanan pulang ke Kuala Lumpur.
Berbanding era Mahathir dan Pak Lah, penggunaan jet oleh isteri Perdana Menteri tidak pernah menjadi isu. Ketika itu hanya Perdana Menteri yang menggunakan kemudahan itu sepenuhnya dan isteri mereka tidak pernah menggunakannya secara sendirian.
Tetapi kini isu jet begitu kerap menjadi mainan media berikutan Rosmah terlihat ghairah mahu menggunakan kemudahan itu. Mungkin sudah sampai masanya atas sebab-sebab tertentu seperti keperluan tugas, keselamatan dan memenuhi keinginan seorang yang penting dalam hidup Perdana Menteri, Najib perlu membuat keputusan rasmi dalam mesyuarat kabinet agar isterinya diberi kelayakan khas sepanjang masa menggunakan jet kerajaan itu.
Dengan itu, bermakna dari segi penggunaan jet, Rosmah dinaikkan taraf untuk layak dan bebas menggunakan kemudahan itu, sama seperti kelayakan Perdana Menteri dan Timbalan Perdana Menteri.
Jika jet kerajaan yang sedia ada tidak mencukupi, Najib juga boleh menempah sebuah lagi pesawat baru, sesuai dengan penggunaan yang bertambah ini. Lagi pula, kita adalah negara kaya dan hanya lima tahun lagi kita juga akan mencapai status negara maju 2020. Maka, isteri Perdana Menteri juga sudah selayaknya dipertingkatkan statusnya.
Melalui keputusan Kabinet itu, bermakna Rosmah bebas menggunakan jet kerajaan atas urusan rasmi, peribadi atau bercuti tanpa perlu meminta kebenaran khas sebagaimana amalan sekarang atau menggunakannya secara “curi-curi ayam” lagi.
Hanya dengan menaikkan taraf kelayakan isteri Perdana Menteri sebagai pengguna jet kerajaan yang sah dan layak saja dapat mengelakkan ianya daripada terus menjadi isu dan mainan di media-media.
Hanya dengannya juga mampu mengelakkan berulangnya kejadian seperti di Hawaii baru-baru ini di mana Najib terpaksa pulang sendirian menggunakan pesawat komersial untuk meninjau keadaan banjir di dalam negara sementara isteri dan keluarganya pula meneruskan percutian di AS.
Sebagai kerajaan yang sedang berkuasa, sudah sampai masanya Najib berfikir di luar kotak, bukan saja untuk kemudahan isterinya ke sana ke mari dengan jet kerajaan dan sebagai tanda kasih sayang kepada isterinya, malah juga untuk mengelakkannya dan para pemimpin kerajaan yang lain menghabiskan banyak masa bersoal jawab di Parlimen atau dengan media mengenainya.
Pihak pembangkang dan orangramai juga tidak boleh mempertikaikannya lagi kerana kebenaran itu sudah diberikan secara sah oleh kerajaan. Media turut tidak perlu bising-bising setiap kali Rosmah bergentayangan di udara dengan jet yang dibiayai oleh wang rakyat itu.
Yang tidak setuju dan mahu membantahnya juga tidak perlu buang banyak masa lagi bercakap mengenainya,  tunggu saja melalui peti undi dan tukar kerajaan yang ada. ( SH
03/01/2015
 )

0

0

votes
Article Rating
Kongsikan artikel ini


Jadilah Perdana Menteri, Jangan Jadi Macam Pencuri

Apakah pengajaran kepada Perdana Menteri, Najib Razak di sebalik perbualan ramai mengenai misteri jet kerajaan yang didapati mengelilingi dunia sejak dua minggu lalu tetapi tidak diketahui siapa menggunakannya?
Jawapannya hanya satu iaitu sebagai Perdana Menteri, beliau harus bersikap telus, sesuai dengan dunia langit terbuka yang ada sekarang.
Jika ketika bercuti ke Hawaii sebelum sambutan Krismas dulu, Najib tidak merahsiakan pemergiannya dan memberitahu salah satu acaranya ialah bermain golf dengan Barack Obama, sudah tentu tiada siapa kisah apabila gambarnya dengan Presiden Amerika itu tersebar luas.
Jika setelah banjir semakin menggila dan beliau kemudian membuat keputusan kembali ke dalam negara, beliau pulang dengan pesawat yang sama yang membawanya bercuti ke Hawaii, sudah tentu juga tiada siapa mahu sibuk-sibuk menjejaki di mana pesawat rasmi itu berada.
Tetapi tentulah agak menghairankan apabila pesawat itu ditinggalkan di Amerika sedangkan Najib sebagai “tuan yang berhak” menggunakannya sudah berada di dalam negara.
Itulah yang akhirnya mendedahkan bahawa Najib menaiki pesawat komersial daripada Amerika ke Hong Kong sebelum dijemput oleh jet TUDM ke Kota Bharu. Hanya setelah timbul banyak persoalan kenapa jet itu ditinggalkan di Amerika, barulah kemudian ada penjelasan bahawa ia mengalami masalah teknikal.
Tetapi apabila dikesan melalui FlightRadar24, pesawat itu bergerak di antara Hawaii – Indianapolis – Los Angelas dan Ne York, bukan saja penjelasan mengenai masalah teknikal sudah tidak bermakna, bahkan menyebabkan keghairahan orangramai untuk mengetahui siapa penggunanya jadi semakin membara.
Jika setelah beberapa hari menghabiskan masa dengan mangsa banjir di seluruh negara, Najib juga memberitahu semua media bahawa beliau akan pergi ke Thailand bertemu dengan rakan sejawatnya di sana, sudah tentu juga tiada siapa mengaitkannya dengan “kebetulan”  pesawat 9M-NAA itu turut berlabuh di Bangkok pada waktu yang sama.
Tetapi sekali lagi, sebagaimana bercuti ke Hawaii dilakukan secara sembunyi-sembunyi, pemergian Najib ke Thailand juga seperti seorang yang ada kekasih hati tapi takut bini.
Dan jika Najib memberitahu bahawa selepas bertemu dengan Perdana Menteri Thailand, beliau juga bertemu kembali dengan keluarganya yang ditiinggalkannya di Hawaii sebelum ini, tiadalah juga sesiapa yang berminat mahu  bercakap tentang pemergiannya itu dsn mengambil gambar isterinya sedang membeli-belah di kota Bangkok.
Malangnya, bukan saja pertemuan dengan Perdana Menteri Thailand dirahsiakan, malah bagaimana isterinya boleh sampai ke Bangkok juga tidak diberitahu secara rasmi. Nasib baiklah ada FlightRadar 24 yang memberitahu bahawa jet kerajaan itu menjelajah beberapa kota besar dunia dan berada di Bangkok ketika Najib juga berada di sana.
Malam tadi, jet 9M-NAA itu akhirnya kembali ke dalam negara secara rasmi. Sekali lagi, Najib juga pulang secara sembunyi-sembunyi.
Jika sebelum ini, setiap kali Najib berlepas dan kembali ke dalam negara, ramai yang menyambut, meraikan dan mencium tangannya, semua itu tidak berlaku lagi kali ini.
Sebagaimana beliau pergi ke Hawaii dan Thailand macam pencuri, kembalinya juga macam pencuri. Semuanya dilakukan secara sembunyi dan ingin dirahsiakan.
Dalam dunia langit terbuka yang Najib sendiri antara pengagumnya dengan begitu aktif menyebar-luaskan aktiviti, menghebahkan maklumat dan memuat-naik gambar-gambarnya melalui laman sosial miliknya, adalah begitu ganjil beliau bersikap sebaliknya kali ini.
Di ketika beliau juga kerap menyatakan bahawa internet dan media sosial adalah medium penyebaran maklumat yang penting sekarang, adalah ganjil juga apabila Najib merasakan seolah-olah Utusan, Berita Harian dan TV masih berkuasa.
Dalam dunia langit terbuka dan hanpir semua orang sudah memiliki gajet pintar dalam genggaman, sesiapa saja adalah wartawan dan pemberita sebenarnya. Penyebaran berita tidak lagi menunggu media rasmi menghebahkannya.
Sesuai dengan itu, Najib juga seharusnya bersikap telus dan terbuka. Sebagai Perdana Menteri yang menjadi hak kepada mana-mana rakyat memperkatakan tentang setiap jalur kehidupannya, Najib tidak seharusnya cuba bersembunyi-sembunyi lagi kerana banyak kamera tidak rasmi sedang berada di sekelilingnya sepanjang masa.
Lagi beliau cuba berahsia, lagilah pemberita tidak bergaji ini makin aktif mengejarnya.
Sebagai Perdana Menteri, jadilah betul-betul macam Perdana Menteri, bukan lari-lari, sembunyi-sembunyi dan macam pencuri. (SH 05/01/2014)

0

0

votes
Article Rating
Kongsikan artikel ini


Lagi Gambar-Gambar Di Central Chidlom, Bangkok

Ketika seluruh rakyat Malaysia masih tertunggu-tunggu penjelasan daripada Pejabat Perdana Menteri atau Najib Razak sendiri mengenai siapakah yang menggunakan jet kerajaan 9M-NAA yang masih misteri sehingga kini, kita lapangkan jiwa dengan menatap foto-foto ini.
Foto-foto ini dirakamkan sekitar
pukul 8.00
 malam, Sabtu 3 Januari di Central Chidlom, sebuah kompleks membeli-belah di Bangkok, Thailand.
Sebelum itu, jet kerajaan yang tidak diketahui siapa para penumpangnya juga dikesan oleh FlightRadar24 melepasi beberapa bandaraya utama dunia seperti Los Angelas, New York, London, Dubai sebelum mendarat di Bangkok.
Pada tarikh yang sama, Najib juga berada di Bangkok selepas mengadakan pertemuan dengan rakan sejawatannya,  Perdana Menteri Thailand, Jenderal Prayudh Chan-ocha mengenai banjir.
Pada Ahad malam, 4 Januari pula, Najib dan keluarganya  berlepas pulang ke Kuala Lumpur daripada Bangkok dan tiba di KLIA sebelum 11 malam. Jet itu kemudian berlepas ke pengkalan TUDM Subang sebagai tempat penyimpanannya.
Najib kini sedang berehat atas nasihat doktor kerana dijangkit bakteria e.coli yang dipercayai menjangkitinya ketika meninjau keadaan banjir di beberapa negeri sebelum itu.
Apa pun didoakan semoga Najib segera sembuh dan sihat seperti sediakala serta dapat tampil merungkai pelbagai keserabutan mengenai jet yang menjadi bualan dan beban kepada kerajaan sekarang ini. ( SH
06/01/2015
)

0

0

votes
Article Rating
Kongsikan artikel ini


Siapakah Jadi "Perdana Menteri" Ketika Penerbangan New York – London –
Dubai – Bangkok?

Beberapa blog dan akaun media sosial semalam mulai tampil mempertahankan perjalanan jet kerajaan dari Amerika Syarikat yang singgah di beberapa bandar syurga membeli-belah dunia sebelum berehat selama dua hari di Bangkok dan akhirnya selamat kembali ke tanahair.
Mereka mewajarkan bahawa jet 9M-NAA itu terpaksa singgah di di London dan Dubai dalam perjalanan ke Bangkok daripada Amerika Syarikat kerana  pesawat itu mempunyai tangki yang kecil dan oleh itu perlu selalu mengisi minyak.
Mereka juga menyebut bahawa jet itu hanya singgah tidak sampai dua jam di London dan Dubai dan oleh itu tidak mungkin  jangkamasa itu digunakan untuk membeli-belah.
Berapa lama pula masa diperlukan untuk keluar dari pesawat, melalui beberapa pintu, pilih barang-barang, bayar di kaunter dan kemudian bergegas semula menuju pesawat, kata mereka.
Sekala imbas, ternampak bahawa blog dan pengendali media sosial ini telah memberi hujah yang logik dan dapat diterima akal dan mungkin dapat mengembirakan Najib dan isterinya, Rosmah Mansor yang kian dipertikaikan berikutan isu jet ini.
Dalam masa yang sama, wujud juga penjelasan dari PMO sendiri bahawa jet itu ditinggalkan di Amerika kerana menghadapi masalah teknikal dan tidak digunakan oleh mana-mana ahli keluarga Perdaha Menteri.
Seolah-olah jawapan dan penjelasan itu senada untuk membersihkan nama isteri Perdana Menteri daripada tohmahan membeli-belah di beberapa bandaraya indah yang disinggahinya.
Tetapi, satu perkara yang tidak mampu dijelaskan oleh blog dan pengendali media sosial ini ialah siapakah penumpang utama di dalam jet ketika dalam perjalanan daripada Amerika ke Bangkok itu?
Adakah ada Rosmah di dalamnya atau jet itu pulang kosong setelah masalah teknikalnya berjaya diatasi?
Jika Rosmah menjadi penumpangnya, siapakah yang membenarkannya?
Kenapa juga jet itu berada di Bangkok dan dalam masa yang sama Rosmah juga didapati membeli-belah di Central Chidlom? Adakah Rosmah penumpangnya atau Rosmah datang ke Bangkok daripada Amerika menaiki pesawat komersial?
Kenapa daripada Amerika, setelah kononnya masalah teknikal jet itu diatasi, ia tidak terus balik ke Kuala Lumpur saja?
Kedatangan Najib ke Bangkok pula menaiki apa? Adakah juga menggunakan jet khas TUDM sebagaimana kepulangannya daripada Hong Kong ke Kota Bharu sebelum ini?
Jika pemergian Najib ke Bangkok menggunakan jet TUDM, adakah ia pulang kosong kerana pulangnya  Najib dan Rosmah ke Kuala Lumpur  kemudiannya adalah dengan jet 9M-NAA yang didatangkan daripada Amerika itu? Tidakkah sudah berlaku pembaziran berganda di sini?
Sebenarnya banyak lagi persoalan dalam isu jet ini yang menimbulkan lebih tanda-tanya kepada rakyat walaupun cuba diwajarkan dengan pelbagai perkara seperti masalah teknikal dan sebagainya.
Meskipun juga blog dan pengendali laman sosial ini bersungguh mahu mempertahankankan tiada aktiviti membeli-belah dan jet itu singgah daripada satu bandar ke bandar yang lain hanyalah untuk mengisi minyak, namun tiada yang berani memberi jawapan siapakah penumpang utama di dalamnya?
Daripada Amerika Syarikat – London – Dubai – Bangkok, siapakah yang jadi “Perdana Menteri” di dalam jet itu?
Selagi jawapan yang benar dan “kerana Allah” tidak diberikan, malah cuba disimpang-siurkan kepada hal-hal lain, selagi itulah isu jet ini terus menjadi percakapan ramai dan tambah membawa derita kepada Najib yang sedang berehat kerana jangkitan e.coli sekarang ini. (SH
06/01/2015
)

0

0

votes
Article Rating
Kongsikan artikel ini


Lawak Apa Rosmah Buat Ni, Rumahnya Di Jalan Duta Bukan Di Tepi Jalan
Pun?

Orang UMNO yang mengetahui dan biasa berkunjung ke rumah peribadi Najib Razak di Jalan Duta rata-rata ketawa kecil dan tersenyum simpul sambil kehairanan apabila Rosmah Mansor menyatakan beliau dan Perdana Menteri selalu tidak dapat tidur kerana gangguan bunyi bising mat rempit.
Mereka berkata, lawak apa yang sedang dipersembahkan oleh Rosmah itu atau ia sekadar mahu “menunjuk-menunjuk” keprihatinannya kerana seolah-olah turut terganggu dengan masalah yang ditimbulkan oleh kaum remaja.
Yang lain pula tidak segan-segan menyatakan ia hanyalah kaedah untuk menarik simpati setelah kembali daripada percutian dan “berjoli” dengan jet kerajaan manakala Najib pula dijangkiti e.coli yang masih misteri di mana diperolehinya jangkitan bakteria itu.
Ini kerana majoriti ahli dan pemimpin UMNO biasa benar dengan lokasi rumah Najib itu. Sepanjang masa sebelum Najib berpindah ke Seri Perdana, di rumah itu kerap sekali diadakan jamuan Hari Raya, berbuka puasa, doa selamat, tahlil dan sebagainya.
Rumah  peribadi yang terletak berhampiran Kedutaan India itu bukanlah terletak di tepi jalan besar sebenarnya. Ia terletak agak ke dalam sedikit  di satu lorong kecil dan boleh dikatakan agak terpencil kedudukannya.
Berdepan dengan rumah Najib itu pula  ialah kediaman bekas Menteri Besar Selangor, Allahyarham Harun Idris dan bahagian belakang rumah bekas pemimpin Selangor itulah yang sebenarnya mengadap Jalan Duta.
Tetapi rumah Harun Idris itu terletak agak tinggi di atas bukit dan jika ada mat rempit berlumba di Jalan Duta, penghuni di rumah itu pun mungkin hanya mendengar sipi-sipi saja bunyi bisingnya.
Tidak jauh daripada rumah Najib di Jalan Duta itu ialah kediaman Menteri Wilayah Persekutuan, Tengku Adnan Tengku Mansor. Walaupun demikian, rumah Ku Nan itu juga agak jauh daripada tepi Jalan Duta dan tidak mungkin terganggu dengan bunyi bising mat rempit.
Berbanding rumah Harun Idris dan Ku Nan, kediaman Najib jauh lebih ke dalam daripada tepi Jalan Duta yang agak sibuk itu.
Jadi bagaimana  Rosmah dan Najib boleh merasa terganggu dan sampai tak boleh tidur malam kerana gangguan mat rempit?
Dalam suatu majlis semalam yang memperkatakan masalah sosial golongan remaja, isteri Perdana Menteri itu berkata, “saya dan Najib tak boleh tidur sebab dengar bunyi bising motosikal
pukul 2
 pagi.
“Rumah saya di Kuala Lumpur ( Jalan Duta ) bila tengah malam dengar bunyi motosikal bukan main laju dan kuat…lama pulak tu, mestilah ramai yang berlumba di tengah jalan,” katanya.
Beliau menambah lagi, “apabila dengar bunyi bising, saya fikir kita kenalah buat sesuatu sebab saya dan Najib memang tak boleh tidur sebab dengar bunyi bising motosikal.”
Sehubungan itu, beliau yang baru kembali daripada bercuti dari Hawaii dan Amerika Syarikat serta Bangkok, berharap orangramai tidak mudah mengalah dan putus asa dalam mendidik remaja yang gemar berlumba motosikal pada waktu malam.
Kata ramai orang-orang UMNO lagi, tidak mungkin Rosmah dan Najib terganggu serta tak boleh tidur kerana bunyi bising motosikal mat rempit memandangkan rumahnya itu bukan terletak di tepi jalan pun, kecualilah jika “nikmat tidurnya” telah ditarik Tuhan atau kerana memikirkan terlalu banyak perkara lain.
Selain untuk menarik simpati, tambah mereka, mungkin juga “cerita tak masuk akal” ini sengaja direka oleh Rosmah untuk mengalihkan tumpuan rakyat daripada terus bercakap berkenaan jet, golf, cuti, joli dan e.coli yang terus menjadi bualan ketika ini. (SH
08/01/2015
)

0

0

votes
Article Rating
Kongsikan artikel ini


"Biarlah Najib Main Golf, Muhyiddin Kan Ada"

Sekali lagi media luar negara memalukan Perdana Menteri, Najib Razak. Jika dulu Washington Post mendedahkan beliau bermain golf dengan Presiden Amerika, Barack Obama di Hawaii ketika banjir mula melanda, kini Bangkok Post pula menyatakan pemergiannya  ke Thailand ketika banjir sedang menggila baru-baru ini adalah juga kerana main golf.
Dalam laporannya, Bangkok Post menyatakan, Najib berada di ibu negara Thailand, Bangkok pada awal tahun baru 2015 baru-baru ini adalah untuk “bercuti dan beriadah” dengan  antara aktivitinya dipenuhi acara membeli-belah dan bermain golf.
Dalam kunjungan peribadi yang diturut diambil kesempatan untuk bertemu dengan rakan sejawatannya, Perdana Menteri Thailand, Jenderal Prayudh Chan-ocha, Najib dan keluarganya juga dilaporkan menginap di Hotel Shangri-La Bangkok.
Selain percutiannya ke Hawaii yang dilakukan secara senyap-senyap, kehilangan Najib di awal tahun baru 2015 baru-baru ini turut menjadi perbualan ramai kerana ia turut dilakukan secara rahsia sehingga beliau sendiri menulis di laman sosialnya memaklumkan tentang kunjungannya ke Thailand serta mengadakan perbincangan dengan Jenderal Prayudh mengenai banjir.
Kunjungan Najib ke Thailand yang kebetulan dengan pengesahan oleh FlightRadar24 bahawa jet kerajaan 9M-NAA juga singgah di bandar itu dalam perjalanan daripada beberapa bandar besar dunia iaitu Los Angelas, New York, London, Dubai dan segera menimbulkan andaian beliau sekeluarga bercuti sekali lagi di negara jiran itu bersama keluarganya.
Dalam masa yang sama, ia juga menimbulkan misteri mengenai siapakah yang menaiki jet khas kerajaan  dan menjadi “Perdana Menteri” sepanjang perjalanan itu?
Tersebarnya gambar-gambar yang menampakkan Rosmah Mansor didapati membeli-belah di Central Chidlom, Bangkok sekali lagi merancakkan perbualan ramai mengenai hobi isteri Perdana Menteri yang memang sejak dulu digambarkan gemar mengunjungi butik dan kedai-kedai mewah di seluruh dunia.
Dengan tersebarnya berita oleh Bangkok Post ini, nyata bahawa Najib sentiasa mencari masa meluangkan masa bermain golf tidak kira masa, ketika dan suasana.
Jika di Hawaii beliau didapati bermain golf ketika banjir baru mula melanda, setelah pulang dan meninjau negeri-negeri yang ditimpa musibah itu dan ketika air  belum surut, Najib juga disahkan bermain golf di Bangkok pula.
Walaupun tidak disebut dengan siapa beliau bermain golf di Bangkok itu, adakah ia juga sebahagian daripada “diplomasi golf” seperti yang dilakukannya di Hawaii dengan Obama sebelum itu?
Jika sebelum ini, ramai yang mengkritiknya kerana lebih mengutamakan diplomasi golf berbanding mangsa banjir, nampaknya sekali lagi Najib tidak dapat melupakan golf dalam agenda kehidupannya.
Ini tentunya menimbulkan persoalan, apakah pemimpin negara lain tersinggung dan berkecil hati jika acara main golf itu dibatalkan semata-mata kerana keadaan banjir luar biasa sedang berlaku dalam negara?
Andainya pendedahan Bangkok Post bahawa kunjungan peribadi Najib ke Thailand baru-baru ini adalah semata-mata untuk
bertemu dengan Jenderal Prayudh, ia mungkin tidak begitu menjejaskan namanya tetapi apabila didapati turut bermain golf dan membeli-belah, gambarannya ialah beliau dilihat memang tidak sensitif dengan derita dan sengsara mangsa banjir.
Golf seolah-olah sangat penting. Di Hawaii bermain golf, di Bangkok juga main golf.
Kalau sebelum ini Timbalan Perdana Menteri, Muhyiddin Yassin pernah berkata, “biarlah Najib bercuti” beliau pun manusia biasa juga” dan “saya kan ada” sebagai usaha meredakan kritikan ramai berhubung tidak sensitifnya Najib dengan keadaan banjir, kini barangkali waktu yang sesuai pula untuk rakyat mengucapkan ungkapan yang sama kepada Perdana Menteri.
“Biarlah Najib terus main golf sesuka hatinya, Muhyiddin kan ada”. ( SH
07/01/2015
 )

0

0

votes
Article Rating
Kongsikan artikel ini


Haru Betul…Bakal Setiausaha Kerja UMNO Diminta Jadi 'Protege'
Terlebih Dahulu

Antara rungutan paling banyak kedengaran mengenai UMNO dalam era kepimpinan Najib Razak ialah berkaitan dengan watak Setiausaha Kerja di ibu pejabat parti itu iaitu Abd Rauf Jusoh yang tidak mesra, berlagak dan tidak menyumbang kepada pentadbiran yang lebih baik.
Sejak memegang jawatan itu seiring dengan Najib menjadi Presiden UMNO dan Perdana Menteri pada 2009, beliau dilihat lebih banyak menjadi beban berbanding aset kepada parti.
Namun demikian, tidak banyak yang boleh dilakukan untuk mengubah keadaan itu kerana hubungannya yang rapat dan sering menampakkan wajahnya di belakang Najib dalam banyak program anjuran UMNO.
Melalui jawatannya sebagai Setiausaha Kerja itu, Abd Rauf juga kini sudah meningkat setakuk lagi kedudukannya dalam parti iaitu menjadi Ketua UMNO Bahagian Masjid Tanah, Melaka sejak 2013 lalu.
Berdasarkan keputusan pilihanraya 2013 dan prestasi UMNO yang terus dipertikaikan serta menilai rungutan yang bertali arus itu, para penasihat Najib dikatakan mula melihat kewajaran perlunya meletakan calon baru sebagai Setiausaha Kerja UMNO.
Calon yang sudah dipersetujui ialah Mohd Sufian Awang, bekas Exco Pemuda UMNO dan bekas Ketua Pemuda UMNO Kuantan serta pernah berkhidmat sebagai Setiausaha Politik kepada Jamaluddin Jarjis tetapi diletakkan di bawah Jabatan Perdana Menteri sebelum ini.
Mohd Sufian juga pernah menjadi calon BN bagi Parlimen Kuantan pada PRU 13 lalu tetapi kecundang kepada calon PKR, Puziah Salleh.
Kedudukan beliau sebagai orang muda yang berlatarbelakangkan profesion undang-undang dilihat oleh para penasihat Najib mampu membawa imej lebih baik kepada UMNO bagi menghadapi cabaran mendatang.
Bagaimanapun, Abd Rauf sehingga ini dikatakan enggan melepaskan jawatannya itu dan ini menjadikan usaha meletakkan Sufian  di kerusi pentadbiran UMNO itu tersangkut di pertengahan jalan.
Dalam satu insiden, Abd Rauf juga dikatakan “menyergah” Sufian dengan mengatakannya belum layak memegang jawatan Setiausaha Kerja kerana tidak mempunyai hubungan yang serapatnya dengan Presiden serta kebanyakan pemimpin utama UMNO yang lain.
Beliau malah mencadangkan Suffian  yang kini bertugas di Prima atau Perumahan Rakyat 1Malaysia, agar menjadi “protegenya” sekurang-kurangnya selama dua tahun terlebih dahulu jika ingin mengambil alih tempatnya.
Dalam masa yang sama, persetujuan menukar Abd Rauf yang dicadangkan oleh para penasihat di Putrajaya itu tidak pula mendapat respon positif daripada Najib dan beliau seolah-olah enggan bertegas untuk meminta Abd Rauf melepaskan jawatannya itu walaupun ia jelas lebih baik untuk masa depan parti.
Ini menjadikan, walaupun nama Sufian telah diketahui ramai bakal menjadi Setiausaha Kerja UMNO yang baru tetapi masih belum dapat dipastikan bila beliau boleh memulakan tugasnya. ( SH
08/01/2015
)
Mohd Sufian sudah dipersetujui sebagai SUK UMNO yang baru tapi Abd Rauf masih enggan melepaskan jawatan itu.

0

0

votes
Article Rating
Kongsikan artikel ini


Ketegasan Jokowi Yang Najib Perlu Belajar Daripadanya

Sebaik dipilih menjadi Presiden Indonesia, langkah Joko Widodo  atau Jokowi yang paling menarik perhatian negara kita ialah tentang amarannya untuk menenggelamkan kapal-kapal nelayan Malaysia yang didapati menceroboh perairan negara itu.
Jokowi ketika itu dilaporkan berkata, pendekatan menenggelamkan itu didapati paling berkesan untuk mencegah pencerobohan nelayan asing daripada terus berlaku dan juga untuk menjaga kepentingan nelayannya sendiri.
Kita akan tangkap dan selamatkan dulu nelayan-nelayan yang menceroboh itu sebelum kapalnya kita letup dan tenggelamkan, demikian Presiden Indonesia daripada golongan marhaen itu dilaporkan memberi amarannya tidak lama dahulu.
Hari ini sebagaimana yang dilaporkan oleh kebanyakan media, pemerintah Indonesia telah membuktikan kata-kata itu dengan meletupkan sebuah kapal nelayan tunda yang dipercayai milik Malaysia di perairan Pulau Pandan, Sumatera Utara.
Sebelum ia diletupkan, kesemua empat orang anak kapalnya daripada warganegara Myanmar telah diselamatkan terlebih dahulu dan mereka akan dihantar ke Jabatan Imigresen sebelum diibenarkan pulang.
Meskipun ada yang menganggap tindakan Indonesia itu keterlaluan tetapi Presiden Jokowi telah membuktikan dirinya seorang pemimpin negara yang tegas dan lebih mengutamakan kepentingan rakyatnya berbanding rakyat luar.
Dilihat lemah-lembut, bertubuh kurus dan bercakap pun tidak menjerit-jerit, namun sebaliknya Jokowi telah membuktikan sikap tegasnya yang terpuji sebagai pemimpin.
Walaupun kita sebangsa dan serumpun dengan Indonesia, kita sebenarnya tidak boleh marah atau berasa hati dengan tindakan yang dilakukan oleh Jokowi itu kerana ia menunjukkan sikap dan pendiriannya yang lebih mengutamakan rakyatnya sendiri.
Sudah tentu pendirian Jokowi itu mendapat pujian daripada rakyatnya. Jika pemimpin kita pun lebih mengutamakan rakyat sendiri berbanding rakyat luar, sudah tentu juga pujian yang akh diterimanya.
Ada nilai-nilai yang perlu pemimpin kita belajar daripada ketegasn Jokowi itu. Kecuali dalam era kepimpinan Mahathir yang bersikap tegas dalam mempertahankan hak-hak negara sendiri, kepimpinan selepasnya dilihat amat lembut dengan negara asing dan juga negara jiran.
Lihat saja bagaimana ketika era Pak Lah dan Najib Razak ini dalam berurusan dengan Singapura misalnya. Kita bukan saja lembut dan sering mengalah, tetapi juga seolah-olah suka dilihat kalah dan menunduk kepada negara jiran itu.
Dengan negara besar seperti Amerika Syarikat lebih lagilah mengalahnya kita sehingga antara golf dan banjir besar pun, pemimpin kita gagal membuat pertimbangan yang mana satu keutamaan yang harus didahulukan.
Begitu juga dalam beberapa isu yang melibatkan kaum dan agama, pemimpin negara kita kerapkali gagal bertindak sewajarnya berlandaskan peruntukan undang-undang dan keutamaan sehingga menyebabkan ketegangan kaum dan agama terus berlaku dan berulang-ulang sehingga kini.
Dengan tindakan Jokowi menunaikan janjinya untuk meletup dan menenggelamkan kapal nelayan yang menceroboh perairannya, ada nilai-nilai ketegasan yang perlu pemimpin kita, terutamanya Najib Razak, perlu belajar daripada pemmpin Indonesia yang bertubuh kurus dan berwajah kekampungan itu.
Janganlah terlalu lembut, diam, senyap dan lebih suka tidak berbuat apa-apa dalam negara yang semakin banyak masalah ini.
Mahathir berulangkali menyatakan, “jadi pemimpin mestilah tegas dan berani”. Anwar Ibrahim juga menyatakan, “kalau tiada sifat berani, jangan jadi pemimpin”.
Sekiranya Najib malu untuk mendengar nasihat Mahathir yang tidak lagi menyokongnya atau segan dengan kata-kata Anwar yang menjadi musuh politiknya, sekurang-kurangnya nilai ketegasan  yang ditunjukkan Jokowi ini telah menyentap hati dan perasaannya.(SH
09/01/2015
)

0

0

votes
Article Rating
Kongsikan artikel ini


Kegilaan Remaja Terhadap K-Pop Adalah Salah Kerajaan Juga

Sepanjang hari ini media sosial dipenuhi dengan kecaman pelbagai pihak mengenai perbuatan beberapa remaja  perempuan bertudung yang bercium dan berpeluk dengan artis K-Pop Korea Selatan,  Kumpulan K1A4.
Ia berikutan tersebarnya video yang menunjukkan gadis-gadis bertudung naik ke pentas sebelum berpelukan dan ada yang dicium oleh artis tersebut, sambil mendapat sorakan penonton.
Walaupun kelihatan malu-malu tetapi gadis bertudung itu nampaknya rela dipeluk oleh artis K-Pop yang bertali leher dan memakai jaket yang melakukannya bukan sebagai acara spontan, tetapi secara sengaja.
Aksi mesra gadis-gadis bertudung itu dipercayai dirakam di sebuah pusat hiburan di ibu kota di mana artis Korea Selatan itu mengadakan pertunjukannya, malam semalam.
Aksi-aksi yang tersebar di laman sosial itu segera membangkitkan kecaman ramai terhadap perlakuan tidak sopan dan melanggar hukum agama, tambahan lagi dilakukan oleh remaja yang menutup aurat.
Mereka dianggap sebagai remaja murahan, membelakangkan adat budaya Melayu serta mencemarkan kesucian Islam.
Menteri Belia dan Sukan, Khairy Jamaluddin turut terpanggil memberi reaksi dengan menulis di twitternya, “Banyak dikatakan tentang K-Pop. Harap gadis-gadis Malaysia kembali kepada lelaki tinggi, gelap dan hensem. Bukan putih pucat, kurus dan cantik. Itu bukan lelaki sejati.”
Secara umumnya memang ramai yang marah, kecewa dan meluat dengan perlakuan gadis-gadis yang dianggap tidak sopan itu. Kegilaan dan keterujaan terhadap artis K-Pop membuatkan mereka seolah-olah lupa asal-usul, budaya sendiri serta anutan agama yang seharusnya membentengi diri mereka daripada perlakuan tidak sopan, memalukan diri sendiri serta keluarga.
Sudah tentu, selain gadis-gadis remaja tersebut yang dipersalahkan, ibu bapa mereka juga turut terpalit sama dengan dianggap tidak memberi didikan yang sehabis baik kepada anak masing-masing.
Kegilaan golongan remaja terhadap artis adalah perkara biasa. Daripada Hollywood, Bollywood, artis tempatan sehinggalah K-Pop, mereka ini sentiasa digilai oleh sesetengah masyarakat kita silih berganti, terutamanya golongan remaja.
Tetapi dalam konteks kegilaan remaja negara kita terhadap artis K-Pop ini, selain perkembangan semasa di seluruh dunia yang menyebabkan mereka begitu digilai, kerajaan sendiri sebenarnya ada saham dalam menabur benih dan menambah-suburkan lagi keterujaan terhadapnya.
Dalam dua acara besar iaitu Sambutan Hari Belia pada 2012 dan Perayaan Tahun Baru Cina 2013 di Pulau Pinang, kerajaan sendiri nampaknya turut teruja dan “syok” terhadap artis K-Pop ini. Kedua-dua acara itu dihadiri sama oleh Perdana Menteri, Najib Razak.
Dalam sambutan hari belia itu, kerajaan dikatakan membayar RM1.6 juta untuk membawa tiga kumpulan artis remaja K-Pop memeriahkannya sehingga menimbulkan pelbagai kecaman tentang kos dan kewajarannya manakala pada sambutan Tahun Baru Cina pula, artis Psy yang popular dengan tarian Gangnam dikatakan dibayar sebanyak RM2 juta untuk membawanya ke sini.
Walaupun bahasa nyanyian mereka tidak difahami, hanya berdasarkan godaan tarian dan wajah cantik semata-mata, dengan sedia membayar harga mahal untuknya, ia tidak lain memperlihatkan kerajaan sendiri teruja dan “gila” dengan budaya K-Pop ini.
Apabila kerajaan sendiri sudah membuka ruang seluas-luasnya mengenai kekaguman terhadap artis K-Pop ini, maka janganlah disalahkan jika golongan remaja dan muda-mudi lebih “syok”dan “stim” dengannya.
Melalui apa yang ditunjukkan oleh kerajaan itu juga menyebabkan banyak pihak swasta dan penganjur hiburan turut tegila-gila sama membawa artis Korea Selatan itu.
Memanglah perlakuan yang ditunjukkan oleh remaja-remaja betudung ini adalah gerak hati peribadi mereka sendiri sebagai golongan muda, tetapi kerajaan sendiri tidak harus lepas tangan daripada mengakui mempunyai saham dengan turut menyemai benih dan menyiram lagi kegilaan terhadap artis K-Pop itu.
Jika tanpa kerajaan sendiri secara langsung menunjukkan kegilaan terhadap K-Pop ini, keterujaan remaja kita mungkin hanya “biasa-biasa saja”  dan tidak sampai kepada merelakan diri mereka dipeluk dan dicium sesuka hati.
Bukankah pepatah selalu mengingatkan, “apa yang disemai, itulah  juga yang tumbuh?” SH
11/01/2015
)
Najib pun teruja sama dengan K-Pop…
Kerajaan melalui Hari Belia turut ‘merosakkan’ jiwa remaja dengan K-Pop..

0

0

votes
Article Rating
Kongsikan artikel ini


PR Wajar Timbang Mejar Zaidi Calon PRU 14

Dalam mengharungi hari-hari yang mencengkam kehidupannya sehinggalah keputusan diumumkan semalam, Mejar Zaidi Ahmad telah memperincikan kepada umum mengenai wataknya yang berani, jujur, ikhlas, amanah serta mempunya tawakal yang tinggi kepada Allah.
Dalam dunia yang semakin mencabar di mana kebendaan, wang ringgit dan pangkat sering menjadi kebanggaan, keperibadiaan seperti Mejar Zaidi adalah “intan terpilih” yang barangkali hanya ditemui “satu dalam sejuta”.
Sebagai pegawai TUDM, beliau boleh saja memilih berdiam diri dan redha dengan isu “dakwat kekal yang tidak kekal”, apatah lagi dengan rekod perkhidmatan selama 26 tahun, mustahil tidak mengetahui apa yang boleh dan apa yang tidak boleh dilakukannya sebagai anggota tentera.
Tetapi tindakannya membuat laporan polis dan bercakap mengenai dakwat kekal tentulah datang daripada nalurinya yang tinggi untuk melihat sistem dan perjalanan pilihanraya serta pentadbiran negara berjalan dengan baik dan adil.
Keyakinannya juga tentulah bersandarkan bahawa hanya melalui sistem dan perjalanan pilihanraya yang adil saja dapat melahirkan sebuah kerajaan yang adil juga.
Mungkin dengan jawatan serta pangkat yang dimilikinya, Mejar Zaidi merasakan suaranya mengenai isu dakwat kekal lebih berupaya mendapat tindak balas yang sewajarnya daripada SPR dan kerajaan, berbanding jika hanya pengundi biasa yang membuat laporan polis.
Malangnya, sementara SPR kemudiannya mengakui dakwat yang digunakan dalam PRU 13 itu memang “ada masalah” serta benar-benar tidak kekal, Mejar Zaidi terpaksa pula berhadapan tindakan yang memusnahkan karier dan masa depannya.
Kes beliau ini tidak lebih umpama pencuri tidak ditangkap tetapi orang yang melaporkan siapa pencuri pula yang dihukum. SPR, pembekal dakwat dan lain-lain pihak tidak pula dikenakan apa-apa tindakan walaupun beratus laporan dan rungutan mengenainya didedahkan.
Beliau didapati bersalah hanya kerana bersikap berani dan inginkan kebenaran. Kalaulah Mejar Saidi bercakap mengenai wajar dan layaknya isteri Perdana Menteri, Rosmah Mansor menggunakan jet TUDM, sudah tentu hari ni beliau akan disanjung dan dinaikkan pangkat, walaupun perkara itu tidak berasaskan kebenaran dan kejujuran.
Dalam hal ini, kerajaan seharusnya berbangga mempunyai kakitangan sepertinya yang terbukti berani, jujur, ikhlas dan amanah. Setelah dijatuhkan hukuman dan dibuang daripada TUDM pula, sambil meletakkan mahkamah Allah untuk pertimbangan keadilan yang hakiki untuknya, jelas beliau juga seorang yang mempunyai keyakinan tinggi terhadap konsep redha dan tawakal.
Secara umumnya, memang ramai yang bersimpati dengan nasib Mejar Zaidi. Tetapi yakinlah dunia belum kiamat untuknya. Walaupun dunia ini selalu memberi kemenangan dan kejayaan kepada mereka yang tidak jujur, pembelit, penipu, penjahat, peminum arak, malah pembunuh sekali pun, tetapi janji Tuhan mengenai doa mereka yang teraniaya juga kerapkali ditunjukkan kepada kita sebagai pengajaran.
Namun, kita tidak tahu bila doa Mejar Zaidi ini akan dimakbulkan Tuhan. Jika benar beliau teraniaya dan hukuman tidak adil dikenakan keatasnya, menjadi kewajipan kita sebagai umat Islam untuk turut sama mengangkat tangan berdoa menuntut keadilan diberikan kepadanya serta pihak yang menganiayanya pula diberikan balasan.
Tetapi, sementara banyak pihak bangun bersuara ingin membela nasib dan kedudukan keluarga Mejar Zaidi yang kini hilang punca pendapatan, kerajaan negeri yang ditadbir PR iaitu di Selangor, Pulau Pinang dan Kelantan wajar segera tampil menunjukkkan diri sebagai kerajaan yang bertanggungjawab.
Buatlah sesuatu untuk beliau meneruskan kehidupannya bersama keluarga dan anak-anaknya. Berikanlah pekerjaan yang sesuai dengan kelayakan dan pengalamannya. Yang lebih penting, hargailah keberanian dan kejujurannya.
Dalam PRU 14 akan datang pula, PR juga wajar memilih Mejar Zaidi ini sebagai salah seorang calonnya. Letakkanlah di mana-mana kawasan DUN atau Parlimen kerana sifat berani, jujur, ikhlas, amanah serta mempunyai keyakinan yang tinggi kepada Allah yang dimilikinya adalah aset paling tinggi untuk menjadi pemimpin di negara kita yang semakin “rosak” ini.
Beliau bukan saja boleh menjadi pemimpin yang baik kepada rakyat melalui sifat-sifat yang dimilikinya itu, malah meletakkan sebagai calon juga memberi lebih harapan kepada rakyat akan kewujudan sebuah kerajaan baru yang lebih diyakini. (SH 13/01/2015)

0

0

votes
Article Rating
Kongsikan artikel ini


Jawi Yang Kena "Masuk Jawi"

Dalam satu tindakan yang dianggap sangat efisien, proaktif dan sangat pantas, Jabatan Agama Islam Wilayah Persekutuan atau Jawi dilaporkan akan mengeluarkan waran tangkap kepada tiga gadis bertudung yang video mereka berpeluk dan bercium dengan artis K-Pop Korea Selatan tersebar luas, baru-baru ini.
Pengarah Jawi, Paimuzi Yahya dilaporkan berkata, pihaknya memberi tempoh selama tujuh hari kepada ketiga-tiga gadis remaja itu untuk menyerah diri untuk siasatan dan sekiranya gagal, waran tangkap akan dikeluarkan.
Katanya, kes melibatkan mereka itu akan disiasat di bawah Seksyen 29 Akta Kesalahan Jenayah Syariah (Wilayah Persekutuan) 1997 (Akta 559) Perbuatan Tidak Senonoh Di Tempat Awam.
Kes ini akan dibawa ke mahkamah dan apa saja hukuman atau denda akan diputuskan, tambahnya lagi.
Walaupun menghargai kecekapan, sikap proaktif dan kepantasan Jawi terhadap perbuatan tidak senonoh gadis-gadis remaja ini sebagai usaha mencegah amalan maksiat dalam masyarakat, rasanya pihak berkuasa agama itu agak keterlaluan dan berlebih-lebihan dalam hal ini.
Ternampak bahawa, mentang-mentang isu melibatkan remaja itu menjadi viral di media sosial dan topik perbualan dalam masyarakat, Jawi seolah-olah ingin “tumpang semangkuk” menunjuk-nunjuk kuasa dan keprihatinan mereka terhadap amalan maksiat dalam negara ini.
Walhal, banyak maksiat lain yang terang-terangan berlaku dalam masyarakat, tidak pula Jawi bersungguh mahu membanterasnya. Maksiat, pergaulan bebas, adegan tidak senonoh di tempat awam, berpeluk dan bercium yang melibatkan orang Islam sebenarnya bukanlah sukar untuk dihidu oleh Jawi jika mereka benar-benar ingin membanterasnya.
Di pusat hiburan, pusat urut, disko, refleksiologi dan banyak lagi pusat aktiviti sosial bercambah-cambah gejala maksiat, peluk dan cium setiap hari yang bukan saja melibatkan golongan muda Islam, bahkan juga yang sudah berusia. Pusat-pusat itu pula terletak di tempat terbuka dan di tepi-tepi jalan, bukannya tersorok dan tersembunyi. Di malam minggu, adegannya lebih panas dan menggiurkan lagi.
Begitu juga di taman-taman bunga, taman di sekitar pusat membeli-belah, bahkan di dalam pusat membeli-belah sendiri, adegan berpeluk dan bercium di kalangan remaja ini seperti perkara biasa saja. Majoritinya juga Melayu dan Islam.
Jika ada majlis hiburan, majlis hari jadi atau parti-parti sosial peribadi yang selalunya diadakan di hotel-hotel ternama, pergaulan bebas, berpeluk dan bercium ini lebih dahsyat lagi perlakuannya. Tambahan pula jika turut disertai minuman keras, semuanya bak “dunia ana yang punya”. Di sini juga ramai orang Islam terlibat.
Dalam masa yang sama, di tv pula, sepanjang masa adegan drama-drama tempatan bukan sekadar berpeluk, bercium, bahkan ada juga aksi mandi berkemban dan berselimut berdua-duaan dengan mesra di atas katil, turut bagaikan perkara biasa juga. Lagi sekali, majoritinya juga melibatkan artis Melayu dan Islam.
Jika mahu dihuraikan, sebenarnya banyak lagi maksiat nyata dan terang-terangan yang sepatutnya lebih diambil peduli oleh Jawi berbanding perlakuan gadis-gadis remaja dengan artis K-Pop itu. Memang diakui tindakan remaja itu salah, tetapi janganlah Jawi hanya “nampak kuman di seberang laut, namun buat-buat buta dengan gajah di depan mata”.
Dalam konteks maksiat dan perbuatan tidak senonoh di tempat awam, banyak lagi yang boleh diambil tindakan oleh Jawi. Malah, jika bercium dengan artis atau berpeluk dengan selebriti boleh dianggap salah, bagamana pula dengan isteri Perdana Menteri, Rosmah Mansor yang juga pernah melakukan perkara yang sama sebelum ini?
Panggillah Rosmah untuk disiasat dan jika enggan, keluarkanlah waran tangkap juga? Kenapa ketika itu Jawi diam saja?
Begitu juga dengan pelakon-pelakon yang menayangkan aksi berpeluk, bercium, berkemban dan bermesra di atas katil sepanjang masa di kaca tv, ambillah juga tindakan yang sama?
Adalah penting untuk Jawi bertindak berdasarkan keutamaan dalam masyarakat. Maksiat dan adegan tidak senonoh lain berlaku sepanjang masa dan berleluasa, manakala aksi remaja dengan bintang K-Pop itu hanyalah aksi terpencil saja. Ia boleh ditangani dalam bentuk yang lain atau secara diam-diam sahaja.
Mengeluarkan waran tangkap seolah-olah penjenayah besar adalah  agak keterlaluan dan boleh menjejaskan masa depan mereka sedangkan pesalah lain yang sepatutnya hadir ke mahkamah pun masih boleh lepas bebas hingga ke luar negara.
Dengan menghebohkan tindakan dalam perkara yang kecil dan remeh, tetapi mengabaikan maksiat yang lebih besar dan terang dalam masyarakat,  hanya mendedahkan Jawi kepada kecaman dan pensendaan masyarakat semata-mata. Dalam kes remaja dengan artis K-Pop ini, tidak perlulah juga Jawi muncul setiap hari di media dengan menunjuk kuasa seolah-olah begitu gila publisiti.
Perlakuan itu sebaliknya hanya memperlihatkan Jawi seolah-olah tidak matang, terangsang dengan perkara remeh, gagal melihat keutamaan dan seperti lagak budak-budak yang belum “masuk jawi” saja.
Makanya, eloklah Jawi “bersunat” dulu agar tindakannya tidak kekok di mata masyarakat. (SH
1
4/01/2015)
Jika ini dianggap salah dan mahu diberi waran tangkap…
Bagaimana dengan yang ini…
Dan yang ini…
Atau yang ini…

0

0

votes
Article Rating
Kongsikan artikel ini


Seperti Kes Mejar Zaidi, Siapa Yang Arah Bunuh Altantuya Mungkin Hanya
Terjawab Di Mahkamah Allah Nanti

Walaupun berlainan agama dengan Altantuya Sharibu, keputusan Mahkamah Persekutuan semalam yang sekaligus menyebabkan Ketua Inspektor Azilah Hadri dan Koperal Sirul Azhar Umar bakal menerima hukuman gantung sampai mati, ia sekurang-kurangnya memberi kelegaan kepada sesiapa jua yang cintakan keadilan sesama manusia.
Namun, jika diselusuri renteten kes itu sejak kejadiannya pada 2006, keputusan mahkamah ini hanya membawa separuh kelegaan saja.
Panel  lima hakim Mahkamah Persekutuan semalam menolak keputusan Mahkamah Rayuan yang membebaskan kedua-kedua anggota Unit Tindakan Khas itu sebelum ini, sebaliknya mengekalkan keputusan Mahkamah Tinggi yang mendapati mereka bersalah kerana membunuh model kelahiran Mongolia itu.
Dengan hukuman tersebut, Azilah dan Sirul bakal menerima hukuman yang setimpal dengan kesalahan mereka. Hanya Rayuan Diraja saja satu-satunya peluang untuk kedua-dua pesalah ini menukar hukuman mati di tali gantung ini kepada penjara seumur hidup.
Bagaimanapun, dalam keputusan yang diumumkan semalam, hanya Azilah yang hadir di mahkamah manakala Sirul masih tidak dapat dikesan di mana beradanya.  Mula-mula beliau dikatakan hilang dan tidak dapat dikesan, tetapi kemudian dilaporkan beliau sebenarnya berada di luar negara dan tidak mempunyai wang untuk pulang.
Namun demikian, mahkamah sudah pun mengeluarkan waran tangkap terhadapnya dan usaha-usaha mengesannya dipercayai sedang giat dijalankan.
Walaupun hukuman telah dijatuhkan, kes perbicaraan sudah berakhir dan bapa Altantuya juga nampaknya puas, beliau masih tercari-cari motif anaknya dibunuh. Sementara beliau tampak berpuas hati dengan keadilan yang ditegakkan, realitinya hanya separuh kelegaan menjelma dengan hukuman yang dijatuhkan oleh Mahkamah Persekutuan ini.
Separuh lagi kelegaan hanya terjawab jika motif pembunuhan itu dapat dirungkai serta siapakah yang mengarahkan kedua-dua anggota polis UTK itu melakukan pembunuhan dengan meletupkannya menggunakan C4.
Tiada siapa tahu apakah motif mereka membunuh Altantuya yang merupakan penterjemah dalam pembelian kapal selam itu?   Apakah mereka mengenali Altantuya atau melakukannya kerana diarahkan oleh seseorang yang lain?
Jika ada yang mengarahkan pembunuhan itu pula, siapakah orangnya?
Abdul Razak Baginda yang sebelum ini dibicarakan sudah pun dilepaskan dan kesnya tidak pula dirayu ke mahkamah yang lebih tinggi. Beberapa saksi yang relevan juga tidak dipanggil atau ditolak untuk diambil keterangannya menyebabkan motif dan siapa yang mengarahkan pembunuhan Altantuya ini mungkin kekal misteri untuk selama-lamanya,
Apakah dalam kes saman seterusnya oleh bapa Altantuya terhadap kerajaan Malaysia, semua persoalan mengenai motif dan siapa yang memberi arahan itu akan terjawab?
Apakah juga mereka yang tidak dipanggil sebelum ini seperti DSP Musa Safri, Razak Baginda yang sudah dibebaskan dan Najib Razak yang sudah dibersihkan kaitannya dengan pembunuhan Altantuya, akan dipanggil semula memberi keterangan nanti?
Hakikatnya, episod Altantuya ini tidak berakhir begitu saja dengan hukuman mati kepada Azilah dan Sirul. Selain ada lagi “cerita-cerita mahkamah” dalam kes saman seterusnya, pencarian  kepada keadilan yang hakiki tentu juga lebih berpanjangan.
Hanya jika sudah dihukum siapa pelaku dan diketahui pula motif pembunuhan atau siapa yang mengarahkannya, barulah boleh dikira lengkap kelegaan orangramai  dan keluarga mangsa dalam kes pembunuhan Altantuya ini. Dalam masa yang sama, barulah juga keadilan sudah tertegak sepenuhnya.
Sebagaimana ingatan alim ulama dan bijak pandai bahawa  dunia ini tidak pernah adil dan keadilan yang sebenar-benarnya hanyalah di Mahkamah Allah nanti, pencarian mengenai motif dan siapakah yang mengarahkan pembunuhan Altantuya juga mungkin hanya terjawab “di sana” nanti.
Kiranya mahkamah dunia gagal memberi jawapan, di mahkamah akhiratlah tempat selayaknya untuk menuntut keadilan.
Ia bakal mengulangi sepertimana yang dialami oleh Mejar Zaidi Ahmad yang didapati bersalah kerana menyatakan kebenaran mengenai “dakwat kekal yang tidak kekal” semasa proses pilihanraya umum lalu.
Setelah melalui beberapa episod perbicaraan yang mengecewakan, termasuk komen seorang panel hakim yang tidak sewajarnya dalam laman sosial Facebook yang berbunyi, “klu tak nak jd tentera duk kampung motong getah je”, Mejar Zaidi akhirnya menolak untuk melakukan sebarang pembelaan diri, sebaliknya hanya berkata, “kita jumpa di Mahkamah Allah nanti.”
Tidak mampu melawan ketidakadilan di dunia, Mejar Zaidi hanya berserah kepada Tuhan menentukan segala-galanya.
Selain keluarga Altantuya yang tentunya juga mengharapkan keadilan sepenuhnya dapat ditegakkan dalam kes pembunuhan itu, kita sebagai manusia biasa yang  cintakan keadilan juga turut berperasaan sama. Ini kerana keadilan tidak mengenal rupa bangsa, kaum, bahasa dan agama mana-mana manusia.
Jika tidak di dunia ini, pasti “di dunia yang lagi satu” nanti Tuhan akan menunjukkan siapa yang benar, siapa yang salah, siapa yang jujur dan siapa yang berbohong.
Tetapi kadang-kadang juga Keesaan dan Maha Kaya Tuhan tak terjangkau dek akal dan tipu muslihat manusia memikirkannya. Tidak sampai ke akhirat, di dunia pun Tuhan selalu menunjukkan balasan-Nya. (SH 14/01/2015)

0

0

votes
Article Rating
Kongsikan artikel ini


Kalau Rosmah Boleh Dakap Chong Wei, Apakah Najib Juga Boleh Peluk Nicol
David?

Saya terpanggil untuk menjawab tulisan Ketua UMNO Bahagian Cheras, Syed Ali Alhabshee yang mempertahankan tindakan isteri Perdana Menteri, Rosmah Mansor yang memeluk jaguh badminton negara, Lee Chong Wei dengan menyifatkan pelukan itu sebagai suatu penghargaan seorang ibu kepada anaknya yang berjaya meraih kemenangan dalam sukan.
Dalam tulisan di blognya, Syed Ali secara khusus menyelar  dan menyebut nama saya dengan menyifatkan tindakan Rosmah memeluk Lee Chong Wei tidak sama dengan perbuatan tiga gadis yang bercium dengan artis K-Pop Korea Selatan.
Katanya lagi, “bagi saya tidak salah bagi isteri Perdana Menteri yang menganggap dirinya ibu memeluk Lee Chong Wei kerana mengiktiraf dan amat menghargai kejayaan yang dicapai oleh pemain badminton yang berjaya mengharumkan nama negara.”
Jika diamati tulisan saya semalam, bukan saja perbuatan berpeluk yang dilakukan Rosmah saja yang saya pertikaikan, bahkan juga bercium dengan artis. Dalam gambar yang saya sertakan pula, ia jelas Rosmah sedang bergesel pipi dengan artis Bollywood, Arjun Rampal.
Apabila Syed Ali mengatakan tidak salah perbuatan Rosmah itu, saya harap ianya tidak bemaksud beliau ingin menukar hukum bersentuhan antara lelaki dan wanita muhrim daripada haram kepada tidak haram.
Diharapkan juga Syed Ali tidak bermaksudkan bahawa oleh kerana Rosmah adalah isteri Perdana Menteri, maka beliau mempunyai keistimewaan tertentu dari segi hukum dan dibenarkan berpeluk dengan sesiapa saja.
Selain itu, kenapa hanya Rosmah berpeluk dengan Chong Wei saja diumpamakan pelukan ibu dengan anak, kenapa dengan Arjun Rampal juga tidak dikatakan geselan pipi antara ibu dengan anak? Begitu juga dengan Shahrukh Khan yang gambarnya turut tersebar di media sebelum ini?
Ternampak seolah-olah Syed Ali mempunyai agenda tertentu dalam membela isteri Perdana Menteri dan cuba menyembunyikan perbuatan salah Rosmah yang lain.
Sebagai seorang yang lebih dewasa dan berketurunan Nabi pula, Syed Ali juga seharusnya lebih arif hukum halal haram bersentuhan antara lelaki dengan wanita yang bukan muhrim dan tidak menjadikannya “tidak mengapa” semata-mata kerana ia dilakukan oleh isteri Perdana Menteri.
Bersentuhan antara lelaki dengan perempuan yang bukan muhrim tetap haram, lebih-lebih lagi ketika dipeluk oleh Rosmah itu Chong Wei bukannya kanak-kanak lagi, tetapi sudah menjangkau usia 30an, suatu tahap usia yang seharusnya sudah akil baligh dan boleh membenihkan zuriat.
Tidak timbul tindakan Rosmah itu umpama ibu dengan anak kerana ianya bukan dilakukan terhadap Chong Wei saja tetapi juga kepada Arjun Rampal dan Shahrukh Khan sama.
Tetapi bila berhadapan dengan ahli sukan wanita atau artis wanita, tidak pernah pula terlihat keghairahan Rosmah untuk berpeluk dan bergesel pipi dengan mereka?
Dalam masa yang sama, menepis tindakan membesar-besarkan perbuatan Rosmah bergesel pipi dengan artis Hollywood sebagai tidak bertanggungjawab dan menghina institusi Perdana Menteri, sekali lagi menunjukkan Syed Ali tersasar dan seolah-olah sedang meraba-raba hujah pembelaannnya.
Persoalannya, siapakah yang menghina institusi Perdana Menteri, adakah ianya mereka yang  mengajak Rosmah menjauhi perbuatan yang ditegah agama atau mereka yang menggalak dan menyokong perbuatan salah Rosmah secara membuta tuli?
Kalau mengikut logik Syed Ali yang mengatakan tidak salah Rosmah memeluk Chong Wei atau dalam ertikata sebenar mendakap muka ahli sukan itu ke dadanya, atas alasan ia umpama pelukan ibu dengan anak, apakah dibolehkan juga Najib memeluk bintang-bintang sukan wanita yang mencapai kejayaan gemilang seperti Nicol David misalnya?
Bukankah gadis-gadis remaja itu umpama anak juga kepada Perdana Menteri?
Bagi saya,  tulisan Syed Ali hanya semata-mata untuk mempertahan dan membela Rosmah tanpa melihat keseluruhan fakta yang saya tulis. Selain berkaitan dengan perlakuan Rosmah, saya juga turut menyentuh perbuatan maksiat lain yang lebih terbuka seperti perlakuan artis di televisyen, maksiat di pusat-pusat hiburan dan sebagainya.
Apa yang saya bangkitkan ialah sikap Jawi atau Jabatan Agama Islam Wilayah Persekutuan yang seolah-olah hanya melihat perkara remeh tetapi mengabaikan maksiat lain yang lebih besar dan terbuka.
Ketegasan saya adalah jelas, jika ingin mengambil tindakan terhadap remaja yang berpeluk dengan artis K-Pop itu, ambillah juga tindakan terhadap semua maksiat lain, termasuk Rosmah yang turut melakukan perkara sama, malah buktinya bertebaran di sana sini.
Dalam hal ini, siapa pun akan melihat Jawi sebagai tidak tegas dan berpilih-pilih dalam tindakannya. Saya bukannya membela dan mempertahankan perbuatan gadis-gadis remaja itu, tetapi lagak Jawi dengan ungkapan mahu mengeluarkan waran tangkap menunjukkan ianya berlebih-lebihan dan hanya inginkan publisiti murahan saja.
Jika betul Jawi benar-benar berani, tidak pilih bulu dan “sudah bersunat”, ambillah tindakan secara sama rata? (SH 15/01/2015)

0

0

votes
Article Rating
Kongsikan artikel ini


Hilangnya Sirul Membuatkan 'Hantu Altantuya' Kembali Bernyawa

Malaysia mungkin satu-satunya negara di dunia yang paling banyak “benda” hilang tanpa dapat dikesan. Bukan sekadar kenderaan, kanak-kanak dan barang-barang bernilai lain yang hilangnya sudah menjadi perkara biasa, negara kita juga mencipta sejarah kerana jet perang tiba-tiba hilang enjinnya.
Dalam laporan audit beberapa tahun lalu, diberitakan beberapa pucuk pistol dan gari polis dikesan hilang daripada simpanan.
Pada tahun lepas pula, sebuah kapalterbang penumpang MAS, MH370 juga hilang daripada radarnya dan sehingga sekarang terus ghaib tanpa dapat dikesan.
Dua pemuda yang sedang menunggu perbicaraan di mahkamah, Alvin Tan dan Ali Abdul Jalil, juga hilang secara tiba-tiba dan kini dilaporkan sedang berusaha mendapatkan suaka politik di luar negara.
Terbaru, Sirul Azhar Umar, salah seorang tertuduh dalam kes pembunuhan Altantuya, turut hilang ketika hukuman mati dijatuhkan keatasnya atas sabitan bersalah membunuh model kelahiran Mongolia itu.
Selepas beberapa siri kehilangan yang “tidak masuk akal” dan “memeningkan kepala”  semua orang, hilangnya Sirul daripada menghadirkan diri ke Mahkamah Persekutuan dan kemudian didapati sudah berada di Australia sejak dua bulan lalu, sekali lagi menimbulkan lebih banyak tanda-tanya mengenai pentadbiran dan kawalan negara kita ini.
Ramai yang bertanya, apa sudah jadi dengan Malaysia sekarang ini? Bagaimana seorang yang sedang menunggu keputusan mahkamah atas tuduhan membunuh boleh begitu bebas untuk ke luar negara?
Seminggu atau dua minggu sebelum tarikh perbicaraan pula, kenapa pihak berkuasa tidak berusaha mencari dan mengesannya setelah telefon bimbitnya tidak dapat dihubungi? Kenapa kehilangan yang memalukan seperti ini berlaku lagi?
Pelbagai spekulasi kini timbul mengenai kehilangan Sirul. Ada yang mengatakan beliau mungkin sengaja melarikan diri kerana sudah mengetahui hukuman mati di tali gantung sedang menunggunya. Ada pula mengatakan, tanpa kerjasama pihak-pihak tertentu, amatlah sukar untuk Sirul melepaskan diri ke luar negara dan kemudian meneruskan kehidupan sebagai pelarian di Australia.
Sementara topik perbincangan makin hangat tentang bagaimana beliau menghilangkan diri dan seruan agar usaha membawanya balik secara ekstradisi dipercepatkan, keadaan menjadi lebih kalut apabila pihak berkuasa Australia mengeluarkan kenyataan tidak akan melayan sebarang permohonan Malaysia  bagi tujuan itu.
Sebagai antara negara hak asasi dan tidak memperuntukkan hukuman mati dalam undang-undang jenayahnya, Australia berpendirian tidak akan memulangkan mana-mana rakyat luar secara ekstradisi untuk menjalani hukuman tersebut.
Negara itu dilaporkan hanya sedia mempertimbangkan pemulangan mana-mana pesalah secara ekstradisi bagi hukuman lain selain gantung sampai mati.
Sekali lagi timbul persoalan, apakah Sirul sebenarnya berada dalam perlindungan pihak tertentu yang rapat dengan kerajaan Australia?
Jika Sirul terus berada di Australia pula, apa kesudahannya?
Jika sebelum ini Sirul pernah mengatakan dirinya adalah “kambing hitam” dan ibunya pula memberitahu, beliau pernah dimaklumkan oleh anaknya bahawa tindakannya itu adalah kerana diarahkan oleh seseorang, apakah semua itu akan dibongkar satu demi satu oleh Sirul selepas ini?
Melalui keterangan di mahkamah pula, direkodkan juga bahawa log telefon Sirul membuat panggilan kepada seseorang selepas kejadian pembunuhan di Puncak Alam itu selesai. Adakah melalui “kekebalan” yang dinikmatinya di Australia sekarang, nama penerima panggilannya itu akan didedahkan?
Dalam kes perbicaraan Altantuya, sejarah juga tercipta kerana motif pembunuhan dianggap tidak penting. Selain Razak Baginda yang kemudian dibebaskan dan tidak dirayu kesnya, DSP Musa Safri yang ketika itu bertugas dengan Najib Razak, turut tidak dipanggil memberi keterengan di mahkamah.
Dengan bebasnya Razak Baginda dan Najib pula dibersihkan daripada sebarang kaitan dengan pembunuhan Altantuya, ramai yang melihat kes Altantuya akan berakhir bersama hukuman mati yang diterima oleh Azilah dan Sirul. Walaupun saman keluarga Altantuya terhadap kerajaan akan diteruskan, ia dijangka akan senyap beberapa tahun selepas ini apabila sejumlah gantirugi diberikan sebagai ubat kesedihan.
Blog ini beberapa kali pernah menyebut ungkapan, “manusia merancang, Tuhan merancang terapi perancangan Tuhanlah akan menang”. Ternyata kini sekali lagi Tuhan menunjukkan kebesaran dan kekuasan-Nya yang tak terjangkau oleh akal pemikiran manusia.
Meskipun hukuman mati sudah dijatuhkan, tetapi hilangnya Sirul  secara tiba-tiba untuk mengelak hukuman mati dan kini berada di Australia yang seolah-olah melindunginya, persoalan yang paling utama ialah, apakah akan dilakukannya selepas ini?
Adakah beliau akan  berdiam diri saja atau bakal mendedahkan kepada media antarabangsa, siapa yang mengkambing-hitamkannya, siapa yang mengarahkannya melakukan pembunuhan dan siapa yang dihubunginya melalui telefon dari tempat kejadian Altantuya dibunuh?
Pendeknya, dengan hilangnya Sirul ini seperti memberi “nyawa baru” kepada “hantu Altantuya” untuk hidup semula, mengilai dan bergentayangan di di mana-mana. Dalam masa yang sama, sudah tentu juga ada yang mula meracau-racau dan tidak lena tidurnya ketika ini. (SH 16/01/2015)

0

0

votes
Article Rating
Kongsikan artikel ini


Ingatan Untuk Najib – Pemimpin UMNO Kian Bersungut Tentang Rosmah

Jika ditanya ahli UMNO dan pemimpinnya di pelbagai peringkat sekarang ini tentang apakah yang membimbangkan mereka dalam menghadapi PRU 14 akan datang, jawapan yang paling banyak didengari tidak lain ialah karenah-karenah berkaitan isteri Perdana Menteri, Rosmah Mansor.
Bagi mereka inilah antara beban terbesar yang bakal menyukarkan lagi peluang  UMNO menambah sokongan serta untuk menang dalam pilihanraya nanti.
Sejak 2009,  sebaik Najib Razak mengambil alih teraju kelimpinan negara, topik perbualan mengenai Rosmah muncul satu demi satu tanpa hentinya, daripada kegemaran berbelanja barang mewah, membeli perhiasan, pembaziran, penggunaan jet hinggalah berpeluk, semuanya merupakan isu-isu yang kian merimaskan UMNO.
Jika di era pentadbiran sebelum ini isu berkaitan isteri Perdana Menteri tidak pernah berbangkit dan menjadi topik perbualan sama-sekali, sebaliknya ketika ini ia sudah menjadi sebahagian tugas ahli dan pemimpin UMNO pula untuk menanganinya
Lantaran itu, apabila isu Rosmah ini timbul secara berterusan, ramai yang mulai bersungut dah merasakan ia membebankan mereka.
Bagi mereka, jika Perdana Menteri, Najib Razak yang dibebani dengan pelbagai masalah seperti 1MDB, hutang yang meningkat,  ekonomi yang perlahan atau kepimpinannya yang lemah yang menjadi isu, ia tidaklah menjadi masalah bagi mereka untuk mempertahan dan membelanya kerana ia memang peranan yang sewajarnya mereka pikul.
Tetapi apabila turut membela dan mempertahankan Rosmah juga, ia seperti menambahkan lagi tugas dan bebanan sedia ada, tambahan pula apa yang dilakukan oleh isteri Perdana Menteri  yang menjadi bualan seperti penggunaan jet kerajaan dan berpelukan, adalah sesuatu yang jelas salahnya dan sukar dipertahankan.
Lantaran itu, ramai yang memilih berdiam diri daripada tampil mempertahankan Rosmah sejak kebelakangan ini kerana mereka mula merasakan ia sebagai beban dan bukannya tugas hakiki sebagai ahli atau pemimpin parti.
Yang agak berani dan terbuka mula bertanya, “sejak bila membela isteri Perdana Menteri sudah menjadi sebahagian perjuangan ahli dan pemimpin UMNO?”
Yang lain pula bertanya, “tidak bolehkah Rosmah berperanan seperti isteri-isteri Perdana Menteri sebelum ini atau sekurang-kurangnya mencontohi perwatakan Siti Hasmah yang bukan saja tidak pernah menyusahkan parti dan kerajaan, bahkan amat  menyenangkan semua orang?”
Bagi mereka, sejak dahulu lagi, isteri-isteri Perdana Menteri tidak pernah menimbulkan masalah  dan karenah, malah kehadirannya lebih banyak membantu daripada menyusahkan Perdana Menteri. Tetapi kini, semua sudah menjadi sebaliknya.
Dalam masa yang sama juga, sudahlah Najib, UMNO dan kerajaan turut dibebani dengan masalah yang kian bertambah, munculnya isu berkaitan Rosmah secara berterusan dan tanpa henti-henti hanya akan menipiskan lagi peluang mempertahankan kuasa dalam pilihanraya akan datang ini.
Seharusnya, kata mereka, Najib menyedari bahawa keputusan pilihanraya lalu yang lebih buruk prestasinya berbanding 2008, sebahagiannya adalah disebabkan timbul isu-isu yang tidak berkesudahan berkaitan Rosmah yang tidak menyenangkan rakyat itu.
Najib juga digesa menyedari luahan-luahan di media sosial serta respon negatif terhadap isterinya sebagaimana yang ditunjukkan oleh penonton dalam perlawanan akhir bolasepak Piala Suzuki baru-baru adalah gambaran perasaan oleh pengundi muda yang menjadi penentu dalam pilihanraya nanti.
Untuk menghadapi pilihanraya akan datang, ramai yang mencadangkan agar Najib segera memulakan langkah menjadikan isterinya tidak lagi menjadi perhatian  atau topik perbualan atau berhadapan dengan kehilangan lebih banyak sokongan daripada rakyat.
Selain mengimbas perwatakan isteri-isteri Perdana Menteri sebelum ini yang cukup sederhana dan tidak berlebih-lebihan, ada juga yang mahukan Rosmah kembali kepada watak dan peranannya sebagai isteri seperti  ketika Najib menjadi menteri dahulu.
Secara umumnya, kian ramai yang berpandangan bahawa UMNO dan BN  hanya mempunyai peluang mengekalkan kuasanya jika isu berkaitan Rosmah dapat diketepikan terus daripada menjadi mainan. Yang lain pula berpendapat, jika bukan Najib mengemudi parti dan kerajaan, harapan menang jauh lebih cerah.
Pendeknya, tanpa Najib dan Rosmah, lebih selamatlah negara ini. (17/01/2015)

0

0

votes
Article Rating
Kongsikan artikel ini


Serangan Kepada Daim Lebih Merugikan Najib

Media arus perdana dan pemimpin UMNO terlihat semakin rancak melancarkan serangan terhadap bekas Menteri Kewangan, Daim Zainuddin berhubung kekayaannya yang dianggap luar biasa. Pemilik media sosial pro Najib pula menyambut serangan itu dengan tujuan menyebar-luasnya, manakala setengah yang lain menokok tambah dengan pelbagai rekaan fakta supaya lebih menarik untuk dibaca.
Jika sebelum ini serangan terhadap Daim hanyalah mainan parti-parti pembangkang, kini media di bawah kawalan Najib serta beberapa pemimpin UMNO turut tumpang semangkuk dengannya.
Tidak cukup dengan ruang masa di saluran arus perdana, blog dan media sosial melakukannya , sebuah video klip berkaitan seks yang turut dikaitkan dengan Daim juga tersebar meluas sekarang ini.
Seorang pemimpin Selangor iaitu Ketua UMNO Bahagian Subang, Zein Isma Ismail berkata, jika Daim boleh menyerang Najib, maka bekas Menteri Kewangan itu haruslah juga bersedia menghadapi serangan balas daripada penyokong Perdana Menteri pula.
Inilah politik, katanya yang juga Ketua Penerangan UMNO Selangor.
Barangkali media arus perdana dan blogger berbayar  juga mempunyai pemikiran yang sama iaitu jika Daim sudah menyerang, bersedialah pula untuk diserang.
Tentunya juga, niat dan firasat mereka ini, apabila serangan balas dilakukan secara meluas dan berterusan, ia akan menyebabkan Daim terdiam dan berhenti daripada menegur atau mengkritik Najib.
Soalnya, adakah Daim akan diam?
Sementara sudah memberi perakuan bersedia memberi kerjasama sepenuhnya kepada SPRM berhubung kekayaan yang dimilikinya, mereka yang menyerang Daim seharusnya sedar bahawa teguran Daim ialah untuk kebaikan UMNO dan BN bagi menghadapi pilihanraya akan datang.
Daim secara umumnya menegur kelemahan Najib dan kerajaan yang ada sekarang sehingga menyebabkan imejnya di mata rakyat makin merudum dan bukannya menegur perangai atau tindak-tanduk peribadi anak sulung Tun Razak itu.
Malangnya, pengagum dan pembodek Najib ini tidak sepatah pun menjawah teguran dan kritikan Daim itu, sebaliknya melancarkan serangan balas  dengan menggunakan isu yang sudah dimainkan pembangkang serta yang bersifat peribadi terhadapnya.
Serangan itu tidak lain hanyalah bertujuan mendiamkan Daim sambil berharap dapat menggembirakan Najib yang berjiwa bangsawan dan bukannya untuk memulihkan keyakinan rakyat.
Tetapi bolehkah sokongan bertambah dengan menyerang Daim dan setelah Najib digembirakan? Bolehkah juga kemenangan diraih di Selangor apabila pemimpin negeri itu turut sama menembak Daim?
Yang bakal berhadapan dengan rakyat ialah Najib. Daim mengkritik dan menegur hanya bertujuan membetulkannya. Namun dengan teguran tidak dipeduli dan kesilapan tidak diperbaiki, malah menyerang balas pula terhadap Daim, yang lebih rugi ialah Najib sendiri.
Daim tetap Daim sebagaimana kehidupannya sekarang. Mungkin pengampu dan pembodek Najib gembira jika berjaya membuatkan SPRM menyiasat dan menyelongkar pejabat bekas Menteri Kewangan itu tetapi yang perlu disedari ialah Daim sudah pun terlebih kaya ketika dijemput menyertai kabinet pada 1984 dahulu. Beliau bukannya tiba-tiba kaya setelah ada jawatan dalam kerajaan sepertimana kebanyakan pemimpin UMNO sekarang.
Disiasat atau tidak oleh SPRM, Daim tiada perhitungan lagi dengan rakyat kerana beliau hanyalah orang pencen saja. Yang bakal dihitung oleh rakyat ialah Najib. Berbanding dengan Najib yang sedang tinggal di rumah kaca, lebih ramai akan tampil membaling batu kepadanya akibat tindakan pengampu dan pembodek ini.
Dinding kaca dan rumah Najib lebih mungkin rosak teruk di sebalik percubaan menyerang Daim itu.
Pakatan Rakyat yang mempunyai peluang terbaik dalam pilihanraya akan datang berikutan kepimpinan Najib yang terlalu lemah sudah tentu lebih gembira kerana peluru yang ditembak kepada Daim sejak sekian lama bukan saja membuatkan Najib tercedera sama, tetapi turut menjadikan rumahnya tidak lagi sekukuh mana untuk dipertahankan.
Pakatan Rakyat menyerang Daim bukanlah sangat untuk menghantarnya ke penjara tetapi sebahagian daripada percubaan melemahkan lagi keyakinan rakyat terhadap kerajaan. Apabila pengampu dan pembodek Najib juga sudah berbuat perkara yang sama, yang berganda untungnya ialah PR.
Dalam masa yang sama, yang rugi berganda juga ialah Najib. (SH 18/01/2015)

0

0

votes
Article Rating
Kongsikan artikel ini


"Janganlah Takut, Takkan Desak Najib Berundur Boleh Masuk Penjara"

Walaupun semakin ramai pemimpin UMNO menyedari bahawa Najib Razak lebih berpotensi menjerumuskan parti kepada kekalahan dalam pilihanraya umum akan datang, tetapi tidak ada sesiapa yang berani bersuara secara terbuka mengenainya.
Mereka lebih senang memilih untuk berdiam diri sambil menikmati laba daripada jawatan dalam kerajaan atau GLC yang masih disandang atau  kemewahan daripada habuan projek atas nama jawatan dalam parti.
Secara umumnya, mereka tidak sangsi bahawa Najib ketika ini diselubungi dengan pelbagai masalah dan kelemahan, dari hutang negara yang kian bertambah, isu 1MDB, pembaziran, pasaran saham yang menjuman sebagai bukti ketidakyakinan pelabur, ekonomi yang suram dan pelbagai lagi.
Dalam mengurus parti pula, Najib bukan saja gagal mewujudkan keharmonian dalam UMNO, bahkan kepimpinannya yang lemah menjadikan sesama komponen BN lebih banyak berbalah dan bertikam lidah sesama sendiri daripada menunjukkan kesepakatan.
Realitinya, hanya 191 ketua bahagian – itu pun bukan semua – yang masih bersungguh mahu mempertahankan Najib, rata-rata pemimpin di peringkat yang lain mulai terbuka menyatakan harapan dan peluang UMNO akan lebih cerah jika beliau digantikan dengan pemimpin yang lain.
Pemimpin UMNO juga sedar isu yang turut memberatkan lagi penanggungan Najib sebagai Perdana Menteri ialah karenah isterinya, Rosmah Mansor yang tidak habis-habis menimbulkan masalah kepada parti dan negara.
Rosmah bukan saja berbeza dengan isteri-isteri Perdana Menteri sebelum ini yang lebih selesa menjadi pendokong dan penyokong setia kejayaan suami, bahkan penonjolannya yang berlebih-lebihan juga menyebabkan kedudukan timbalan perdana menteri hampir-hampir tenggelam dibanjiri glamour serta publisiti mengenainya.
Jika semasa Mahathir Mohamad menjadi Perdana Menteri, peranan dan kedudukan timbalannya seperti Musa Hitam, Ghafar Baba, Anwar Ibrahim dan Pak Lah nampak turut menyerlah dan diakui, kerajaan sekarang lebih dikenali sebagai “kerajaan Najib dan Rosmah”.
Tidak banyak, bahkan hampir tidak ada yang menyebut kepimpinan kerajaan sekarang adalah gandingan Najib dengan Muhyiddin. Poster dan kain rentang yang memaparkan Najib dengan Rosmah juga lebih banyak di seluruh negara berbanding Najib dengan Muhyiddin.
Sebab itu, sama ada Anwar bakal dipenjara atau tidak atas kesalahan liwatnya, peluang PR memenangi pilihanraya akan datang lebih cerah berbanding BN. Dengan hanya berbekalkan undi Melayu kampung yang masih setia, semua segmen lain dalam masyarakat sudah menolak Najib dan kerajaan.
Najib dianggap sudah membawa banyak kerosakan dan masalah kepada negara dan hanya penggantian kerajaan saja satu-satunya jalan merintis perubahan serta menjelmakan keadaan yang lebih baik untuk negara.
Pemimpin UMNO bukan tidak sedar hakikat ini. Mereka sedar UMNO lebih mungkin kalah dan Najib tidak berupaya lagi memperbaiki semua masalah serta kerosakan yang bertompok-tompok ini.
Halangan utama pemimpin UMNO untuk tampil bercakap benar ialah sayangkan kemewahan dan jawatan yang dimiliki sekarang. Mereka wala’ atau akur dan patuh kepada kepimpinan Najib hanyalah kerana “cari makan” dengannya, biar pun sedar sikap itu tidak baik untuk parti dan negara.
UMNO tidak pernah sekritikal ini sepanjang sejarahnya sebelum ini.  Jika wala’ kepada Najib boleh membawa kepada hilangnya kuasa UMNO dan kerosakan yang lebih buruk kepada negara, pemimpin UMNO seharusnya berani tampil ke depan bercakap tentang kebenaran.
Luahan rasa tidak puas hati terhadap Najib ini bukan lagi perbualan harian rakyat biasa, penyokong PR atau mereka yang tidak berparti di kedai-kedai kopi, lobi hotel, di pejabat atau di mana saja, bahkan sudah merebak luas di kalangan ahli UMNO sendiri.
Di rumah kebanyakan pemimpin UMNO peringkat cawangan dan bahagian pun, topik kelemahan Najib dan pelbagai karenah Rosmah sudah menjadi santapan perbualan hari-hari. Kadangkala anak-anak mereka yang masih bersekolah rendah pun turut bercakap tentang kelemahan Najib serta karenah Rosmah.
Rata-rata perbualan itu menjurus kepada kesimpulan bahawa UMNO akan kalah jika Najib terus memimpin parti dan kerajaan dalam pilihanraya akan datang ini. UMNO dan BN dianggap hanya mempunyai harapan jika Najib diundurkan dan diganti dengan pemimpin lain yang tidak banyak isu serta tiada karenah berkaitan isteri.
Untuk itu, inilah masa dan ketikanya pemimpin UMNO harus berani bersuara. Nyatakanlah dengan jujur penolakan ahli peringkat bawahan dan juga suara rakyat yang semakin membengkak menolak UMNO dan kerajaan ini kepada Najib. Suara itu sudah pun semakin kuat di peringkat bawah dan kian membesar hari demi hari.
Meminta Najib berundur untuk kebaikan UMNO dan negara bukanlah suatu dosa dan kesalahan. Jauh sekali boleh menyebabkan dipenjara atau dihukum mati. Belum tentu juga boleh menyebabkan hilang jawatan atau rezeki tersekat di tengah jalan.
Muhyiddin pernah meminta Pak Lah berhenti, tapi hari ini menjadi Timbalan Perdana Menteri. Di peringkat bahagian pula, ramai yang menjadi pemimpin hari ini ialah kalangan yang pernah bersuara meminta Ketua Bahagian  masing-masing berundur dan meletakkan jawatan.
Untuk itu, inilah masanya juga pemimpin UMNO perlu segera tampil meminta Najib berundur. Jihad ini ialah untuk kebaikan parti dan juga negara secara keseluruhannya.  UMNO dan negara tidak seharusnya terus dirosakkan oleh gandingan Najib dan Rosmah ini.
Jika sampai rakyat  yang sudah sekian lama memendam rasa melakukannya dalam PRU 14 nanti, bukan saja UMNO tidak dapat diselamatkan lagi, malah nasib pemimpinnya pun turut berterabur entah ke mana . (SH 19/01/2015)

0

0

votes
Article Rating
Kongsikan artikel ini


Najib dan Anwar Bakal 'Cium Mulut'?

Ungkapan politik selau mengingatkan,  tiada musuh yang kekal dan tiada sahabat yang abadi. Yang kekal adalah kepentingan peribadi.
Orang-orang lama juga ada berpesan, dunia politik ini untuk mereka yang tebal kulit mukanya. Ia hanya sesuai untuk mereka yang boleh berpura-pura, sanggup buang kawan dan sentiasa terbuka untuk berbaik dengan musuh.
Yang banyak pengalaman pula ada berkata, kalau dalam matematik,  dua darab dua bersamaan empat, tetapi dalam politik jawapannya boleh jadi lain daripada angka itu.
Begitulah selalunya perjalanan politik. Paling kerap berlaku ialah kawan bertukar jadi lawan dan lawan bertukar jadi kawan. Dua orang yang bergaduh boleh berbaik bila musuh yang dihadapi adalah orang yang sama.
Dalam perseteruan antara Najib Razak dengan Anwar Ibrahim sejak bertahun-tahun sebelum ini serta berdasarkan rentetan peristiwa antara keduanya, barangkali di luar pemikiran semua orang tentang kemungkinan kedua-duanya boleh bersatu dan bekerjasama.
Apatah lagi penyokong Anwar dan Najib juga sama-sama agresif menyerang, mencerca dan memaki-hamun kedua-dua pemimpin itu. Jika penyokong Najib membuat serangan dengan antaranya berkaitan dakwaan liwat dan mengedarkan video seks, penyokong Anwar pula membalasnya dengan menuduh Najib sebagai “pembunuh” dalam kes Altantuya, dikawal Rosmah dan banyak lagi.
Tetapi perkembangan mutakhir ini semakin memperlihatkan Najib dan Anwar bakal bersatu dan saling “cium mulut”  antara satu sama lain. Puncanya tidak lain kerana kedua-duanya sudah mempunyai musuh yang sama – Mahathir dan Daim.
Media arus perdana yang dulunya melanyak Anwar dan parti pembangkang habis-habisan, terutama dalam isu liwat dan video seks, kini tiba-tiba memberi ruang seluas-luasnya kepada PKR dan Ketua Pembangkang itu mengenai isu rasuah melibatkan Daim Zainuddin. Tindakan media arus perdana ini secara logiknya tentulah mendapat lampu hijau daripada Najib terlebih dahulu.
Dengan Anwar pantas menyambut sedia menyerahkan bukti yang dimilikinya mengenai kekayaan Daim dan sekali lagi publisiti meluas diberikan oleh media arus perdana, ia umpama salam dan “kenyit mata” Najib sudah pun disahut dengan mesra dan penuh makna oleh Ketua Pembangkang itu.
Beberapa pemimpin UMNO juga turut mengkritik Mahathir melalui akhbar arus perdana sedangkan selama ini mereka hanya diam mengenai kritikan bekas Perdana Menteri itu terhadap Najib.
Blog dan pengamal media sosial pro Najib kini lebih terbuka dan berani menyerang Mahathir serta Daim, termasuk mengungkit isu-isu lama semasa keduanya menjadi Perdana Menteri dan Menteri Kewangan dahulu.
Dalam masa yang sama, serangan media pro Najib kepada Anwar agak reda dan berkurangan sejak kebelakangan ini. Mahathir dan Daim lebih dimusuhi berbanding Anwar.
Sementara Mahathir dan Daim saling bergilir menyerang Najib dengan pelbagai isu kelemahan dalam kerajaan, Anwar pula hanya berdiam saja. Meskipun ada juga pemimpin pembangkang lain turut bercakap soal 1MDB misalnya, tetapi Anwar nampaknya lebih berminat tumpang sekaki dalam isu melibatkan Daim daripada turut menyerang Najib.
Dalam percaturan kuasa dan kepentingan peribadi, walaupun bergasak bagai nak runtuh dunia, realitinya tidak mustahil Najib dan Anwar boleh berbaik dan menukar hubungan lawan menjadi kawan. Selain musuh yang sama, mereka juga ada kepentingan masing-masing yang boleh dijadikan tawar-menawar.
Musa Hitam dan Tengku Razaleigh pernah bersama untuk menentang Mahathir setelah bermusuh sekian lama dalam UMNO. Mahathir dan Ku Li yang bermusuh boleh berbaik dan Musa Hitam yang dipecat juga boleh kembali menyokong Mahathir. Anwar yang selama bertahun-tahun memusuhi Pas dan DAP, segera menggamit mereka sebagai rakannya sebaik dipecat daripada UMNO dan kerajaan.
Semuanya dengan mudah boleh berubah apabila kepentingan atau musuh menjadi sama.
Dalam realiti sekarang, Najib hanya ingin terus berkuasa di Seri Perdana tetapi berdasarkan keputusan PRU 13 lalu, halangannya kini lebih sukar kerana tiada lagi sokongan daripada Mahathir dan Daim.
Anwar pula hidup mati politiknya bergantung kepada keputusan Mahkamah Persekutuan berhubung kes liwatnya yang dijangka diketahui tidak lama lagi. Sementara Najib masih menghitung-hitung untung rugi antara membebas atau memenjara, Anwar tentulah lebih suka dibebaskan berbanding memimpin perjuangan daripada dalam penjara.
Di ketika yang sama, Anwar juga diketahui masih ghairah untuk kembali menggenggam kuasa. Jika Najib sedia berkongsi kuasa dan memastikannya tidak ke penjara, tambahan pula Mahathir dan Daim sudah jadi musuh bersama, membalasnya dengan sokongan bukanlah masalah besar bagi Anwar.
Dengan serangan Mahathir dan Daim yang kian berterusan ini, Najib juga mungkin terfikir beliau akan kehilangan sama-sekali talian hayatnya jika Anwar berada di dalam penjara. Najib juga tahu hanya Anwar yang sesuai untuk membantunya menghadapi serangan Mahathir dan Daim ini.
Jika kerjasama atau “cium mulut”  itu dapat diwujudkan, mungkin dengan cara Anwar bersama penyokongnya menyertai UMNO atau bekerjasama antara parti dengan PKR, Najib tentunya berasakan peluangnya mengekalkan kuasa menjadi lebih cerah lagi. Ini kerana selain undi Melayu kekal dalam genggaman melalui UMNO, perolehan undi bukan Melayu, undi bandar, separa bandar dan golongan muda kepada kerajaan boleh diperbaiki lagi dengan bantuan Anwar dan PKR.
Selain dibebaskan daripada hukuman penjara, Anwar dan pasukannya juga akan diberikan beberapa jawatan penting dalam kerajaan. Anwar mungkin diberikan jawatan Timbalan Perdana Menteri semula manakala yang lain akan dijadikan menteri atau timbalan menteri dalam kerajaan baru itu nanti.
Meski tidak kesampaian untuk menjadi Perdana Menteri, tetapi kembali sebagai Timbalan Perdana Menteri dan kemudian berjaya meletakkan orang-orang kanannya dalam kerajaan, termasuk Nurul Izzah, Rafizi, Shamsul Iskandar dan lain-lain, ia tetap merupakan kejayaan besar bagi Anwar.
Lagi pula dengan PR yang kian berpecah, terutama hubungan Pas dengan DAP yang sentiasa berbalah, ditambah dengan golongan ulama dalam Pas juga sukar diramal kehendaknya, harapan Anwar untuk berkuasa melalui gabungan itu turut kian kabur kebelakangan ini.
Berbaik dan bergabung bukan saja pilihan terbaik untuk Anwar, tetapi juga sesuatu yang sukar ditolak oleh Najib demi masa depan politiknya.
Kawan jadi lawan, lawan jadi kawan dan dua darab dua tidak semestinya empat adalah antara hukum politik yang dihalalkan demi kepentingan masing-masing. Hukum yang sama juga, jika menjadi kenyataan, akan menyaksikan penyokong Najib mencium tangan Anwar dan penyokong Anwar mencium tangan Najib. (SH 20/01/2015)
Dulu minum teh tarik bersama, kini Mahathir dan Daim juga sudah jadi musuh bersama…

0

0

votes
Article Rating
Kongsikan artikel ini


Lagi Najib Membisu, Lagi Ramai Yang Meluat

Walaupun sudah berhari-hari bekas Menteri Kewangan, Daim Zainuddin diserang dan dimalukan oleh media arus perdana sehingga SPRM juga sudah terbuka untuk menyiasat kekayaannya, tetapi sampai hari ini Perdana Menteri, Najib Razak masih lagi berdiam diri mengenainya.
Belum ada sepatah perkataan pun keluar daripada mulutnya mengenai perkara ini, meski semua orang tahu media arus perdana adalah dibawah kawalannya.
Untuk itu, Najib perlu tampil untuk menjelaskan sekurang-kurangnya tiga persoalan ini:-
Pertama, beliau perlu menjelaskan apakah mengetahui permainan yang sedang dicatur oleh pegawai dan para penasihatnya, terutama oleh individu yang bernama HR mengenai serangan terhadap Daim melalui media arus perdana itu?
Kedua, jika mengetahui, apakah beliau merestui semua tindakan yang dilakukan oleh para pegawai dan penasihatnya itu, manakala kalau di luar pengetahuannya pula, kenapa setelah heboh diperkatakan, masih juga berdiam diri mengenainya?
Ketiga, apakah selepas Daim, bekas Perdana Menteri, Mahathir Mohamad dan anak-anaknya pula merupakan sasaran seterusnya untuk dimalukan melalui media arus perdana atau turut diseret kepada siasatan SPRM?
Tiga persoalan ini penting untuk dijawab dan dijelaskan oleh Najib kerana ahli-ahli UMNO seluruh negara ingin mengetahui hakikat sebenar mengenainya.
Sekarang ini, sementara ramai yang keliru di sebalik sikap berdiam dirinya itu,  dalam masa yang lebih ramai sebenarnya yang meluat dengan cara serangan yang dilakukan keatas Daim ini.
Mereka mengatakan ini bukan cara yang betul melayan bekas pemimpin yang cuba menegur dan memperbaiki keadaan dalam UMNO serta negara.
Teguran kepada Najib, kata mereka, tidak dapat dielakkan kerana kepincangan dan kelemahan dalam mengurus parti dan negara begitu ketara sehingga kesannya dapat dirasai oleh rakyat jelata.
Mahathir pernah ditegur oleh Tunku Abdul Rahman dan Tun Hussein manakala Pak Lah pula ditegur oleh Mahathir tetapi kedua-dua bekas Perdana Menteri itu tidak pula melayan teguran dan kritikan itu seburuk seperti apa yang dilakukan oleh Najib ketika ini.
Sementara Mahathir dan Pak Lah tidak takut menjawab setiap kritikan dengan hujah, Najib sebaliknya hanya berdiam diri tetapi dalam masa yang sama melakukan tindakan lain yang lebih keras dan tidak berhemah terhadap pengkritiknya.
Apa yang dilakukan kepada Daim ini memberi gambaran bahawa Najib seorang pemimpin yang tidak boleh ditegur oleh ahli dan mereka yang berada dalam UMNO. Jika menegur dan mengkritik, bersedialah menghadapi tindak balasnya.
Selepas Naib Ketua UMNO Bahagian Batu Kawan, Khairuddin Abu Hassan yang membuat laporan polis mengenai 1MDB tetapi kemudian dirinya “ditelanjang” dan “diselongkar” sehingga kes muflisnya didedahkan serta rumahnya terjual, serangan terbuka kepada Daim jelas memperlihatkan kecenderungan ke arah yang sama.
Melalui serangan berterusan, termasuk memberi publisiti kepada Anwar Ibrahim untuk turut sama menambah rencah melalui bukti yang sedia diserahkan kepada SPRM, matlamatnya tidak lain ialah untuk mencalar dan memperlekeh imej bekas Menteri Kewangan itu.
Tetapi oleh kerana serangan kepada pengkritik daripada UMNO ini melebihi berbanding apa yang dilakukan terhadap parti-parti pembangkang, kesan politiknya lebih dirasai oleh UMNO sendiri. Walaupun ada yang menyokong, tetapi yang keliru, benci dan meluat lebih besar bilangannya.
Di sinilah pentingnya Najib tampil dengan penjelasannya. Sebagai pemimpin, beranilah berkata benar dan jangan bersikap baling batu sembunyi tangan. Kalau mengetahui dan merestuinya, berdirilah dengan penuh tanggungjawab sebagai seorang yang berani.
Jika semua itu di luar pengetahuannya dan hanya kerja-kerja pegawai dan penasihatnya saja, segeralah menghentikannya sebelum ia memberi lebih banyak masalah kepada UMNO dan juga dirinya sendiri.
Namun, berdiam diri dan bisu seperti selalu bukan lagi pilihan ketika ini. (SH 21/01/2015)

0

0

votes
Article Rating
Kongsikan artikel ini


Setelah Terkait Dengan 'Raja Judi', Bersinar Lagikah Bintang Zahid?

Dua kali berturut-turut meraih undi tertinggi bagi jawatan Naib Presiden UMNO bagaikan tidak memberi banyak makna kepada masa depan Ahmad Zahid Hamidi sekarang ini. Hanya kerana suratnya kepada FBI berkaitan raja judi, Paul Phua, beliau kini diselubungi pelbagai persepsi yang mungkin merencatkan cita-cita politiknya.
Selain kewajarannya menulis surat kepada FBI itu dipertikai, hubungannya dengan Paul Phua juga mulai diperkatakan. Adakah beliau mengenali secara peribadi atau tidak raja judi itu? Apakah pula perlunya sebagai menteri, beliau menulis surat hanya kepada seseorang yang berjawatan timbalan pengarah dalam FBI? Kenapa tidak pihak polis saja menulis surat itu?
Kalau mahu dititip satu persatu tanda tanya masyarakat terhadap Ahmad Zahid berhubung suratnya kepada FBI itu, ia sebenarnya cukup berserakan serta amat melemaskan. Pelbagai aspek dan sudut pertanyaan bermain-main tanpa jawapan.
Penjelasan beliau baru-baru ini bahawa surat itu hanya bertujuan menjelaskan ketidakwujudan kumpulan 14K Triad di negara ini serta Paul Phua bukan salah seorang daripada anggotanya, tidak mampu  menutup banyak kesangsian orangramai mengenai wibawanya sebagai salah seorang pemimpin.
Selain bekas Ketua Polis Negara, Abdul Rahim Noor turut menyatakan tidak wajar Ahmad Zahid menulis surat kepada FBI kerana yang memintanya hanyalah peguam Paul Phua, penjelasan Menteri Dalam Negeri itu mengenai adanya projek-projek keselamatan negara yang dibantu raja judi itu, menimbulkan persepsi lain pula.
Sementara ada yang mendesak beliau mendedahkan apakah projek-projek keselamatan itu, ramai pula bertanya, selamatkah kita sebagai rakyat apabila sebahagian faktor keselamatan negara bergantung kepada maklumat seorang raja judi?
Apabila semalam Hishammuddin Hussein tampil menafikan beliau pernah menulis surat kepada FBI semasa menjadi Menteri Dalam Negeri sebelum ini sebagai menangkis satu lagi kenyataan Ahmad Zahid bahawa menteri sebelumnya juga pernah menulis surat kepada FBI, sekali lagi Ahli Parlimen Bagan Datoh itu menjadi sasaran persepsi negatif.
Ramai yang menyoal, benarkah pengakuannya sebelum ini ada menteri terdahulu turut menulis surat kepada FBI atau beliau tidak bercakap benar mengenainya? Sementara Hishammuddin berjaya membersihkan namanya dengan penafian itu, nama Ahmad Zahid pula bertambah kelabu kerananya.
Secara umumnya, sejak isu Paul Phua muncul, Ahmad Zahid yang selama ini diyakini dan disenangi sebagai bakal pemimpin masa depan mula terselubung dengan pelbagai persepsi yang secara perlahan-lahan menggugat keyakinan ramai terhadap wibawa, intergriti dan imejnya.
Beliau kini mulai diragui dan tidak diyakini lagi sebagai salah seorang pemimpin masa depan yang boleh diletakkan harapan untuk menjaga negara ini dengan lebih baik lagi. Kalangan dalam UMNO pula mulai sangsi, apakah dengan isu Paul Phua ini Ahmad Zahid wajar terus diberikan undi dan sokongan?
Ahmad Zahid sebelum ini diletakkan harapan tinggi dalam UMNO dan kerajaan. Ramai yang yakin, jika Najib berundur atau diundurkan dan Muhyiddin bergandingan dengan Ahmad Zahid, harapan BN untuk menang dalam pilihanraya akan datang jauh lebih cerah lagi.
Yang lain berpendapat, selepas menggungguli dua kali berturut-turut undi tertinggi bagi jawatan Naib Presiden UMNO, sudah sewajarnya beliau merebut kerusi Timbalan Presiden UMNO pula dalam pemilihan parti akan datang.
Tetapi dengan terdedahnya surat beliau kepada FBI berkaitan Paul Phua yang dikenali sebagai raja judi baru-baru ini, namanya jadi tidak seharum dulu lagi. Imejnya sudah tercalar kerana dipersoal apa pentingnya surat itu dihantar kepada FBI, apakah hubungannya yang sebenar dengan Paul  Phu serta adakah beliau bercakap benar bila mengatakan menteri terdahulu daripadanya juga pernah mengutus surat kepada FBI?
Kecuali semua perkara itu dapat dijelaskan dengan penuh meyakinkan manakala siapa menteri yang pernah menulis surat kepada FBI juga diberitahu kepada umum, laluan Ahmad Zahid pasti lebih sukar selepas ini.
Malah seorang pemimpin UMNO berkata, sekiranya pemilihan UMNO diadakan dua atau tiga bulan daripada sekarang, sudah pasti Ahmad Zahid akan kecundang kali ini.
Dalam persaingan UMNO pula, isu yang timbul melibatkan Ahmad Zahid ini secara tidak langsung memberi kelebihan kepada Hishammuddin merampas semula keyakinan perwakilan terhadap dirinya setelah hampir-hampir tercicir dalam pemilihan yang lalu.
Meskipun Hishammuddin juga terdedah kepada pelbagai aspek kelemahan dan kewibawaannya turut banyak diperkatakan sebelum ini, namun persepsi yang terbentuk dalam pemikiran orangramai berkaitan hubungan antara Ahmad Zahid dengan Paul Phua, seorang raja judi,  lebih parah dan sukar dipulihkan.
Ini sekaligus menjadikan, selain Najib Razak, Ahmad Zahid kini merupakan pemimpin UMNO dan kerajaan yang paling terancam kedudukannya.  Dalam UMNO, beliau diragui dan dipertikai manakala dalam kerajaan pula, imejnya sudah terhakis dan calar-balar.
Di ketika yang sama, semua ini menjadikan Hishammuddin mungkin lebih lebar senyumannya. (SH 22/01/2015)

0

0

votes
Article Rating
Kongsikan artikel ini